sagorsarker/bangla-wikipedia huggingface dataset:
বট

বট তথা বট গাছ (), (বৈজ্ঞানিক নাম : "Ficus benghalensis") "ফাইকাস" বা (ডুমুর জাতীয়) গোত্রের ইউরোস্টিগ্মা উপগোত্রের সদস্য। এর আদি নিবাস হল বঙ্গভূমি (বাংলাভাষী অঞ্চল)। এটি একটি বৃহদাকার বৃক্ষ জাতীয় উদ্ভিদ। বট গাছ খুব বড় জায়গা জুড়ে জমির সমান্তরাল শাখাপ্রশাখা বিস্তার করে যারা স্তম্ভমূলের উপর ভর দিয়ে থাকে। স্তম্ভমূল প্রথমে সরু সরু ঝুরি হিসবে বাতাসে ঝোলে। পরে মাটিতে প্রেথিত হলে স্তম্ভমূলের মাটির উপরের অংশ বিটপে পরিবর্তিত হয়।
বটের পাতা একান্তর, ডিম্বাকৃতি, মসৃণ ও উজ্জ্বল সবুজ। কচি পাতা তামাটে। স্থান-কাল-পাত্রভেদে পাতার আয়তনের বিভিন্নতা একাধারে বটের বৈশিষ্ট্য তথা প্রজাতি শনাক্তকরণের পক্ষে জটিলতার কারণও। পরিণত গাছের পাতা আকারে কিছুটা ছোট হয়ে আসে। বটের কুঁড়ি পাংশুটে হলুদ এবং এর দুটি স্বল্পায়ু উপপত্র পাতা গজানোর পরই ঝরে পড়ে। খুব অল্প বয়স থেকেই বট গাছের ঝুরি নামতে শুরু করে। মাটির সমান্তরালে বাড়তে থাকা ডালপালার ঝুরিগুলো একসময় মাটিতে গেঁথে গিয়ে নিজেরাই একেকটা কাণ্ডে পরিণত হয়। এভাবেই বট গাছ ধীরে ধীরে চারপাশে বাড়তে থকে এবং একসময় মহীরুহে পরিণত হয়। বসন্ত ও শরৎ বট গাছে নতুন পাতা গজানোর দিন। এসময় কচি পাতার রং উজ্জ্বল সবুজ থাকে। গ্রীষ্ম-বর্ষা-শীত হলো ফল পাকার সময়। এটি চিরহরিৎ সাইকাস বহুবর্ষজীবি গাছ।
বট ও বট জাতীয় গাছের বংশ বৃদ্ধির পদ্ধতি ও কৌশল প্রধানত অভিন্ন। মঞ্জরির গর্ভে ফুলগুলো লুকানো থাকে। ফুলগুলো খুবই ছোট এবং ফলের মতোই গোল। একলৈঙ্গিক এই ফুলগুলো পরাগায়নের জন্য বিশেষ জাতের পতঙ্গের উপর নির্ভরশীল। পাখিরা ফল খেয়ে বীজ ছড়িয়ে দেয়। পাখিবাহিত এই বীজ দালানের কার্নিশ, পুরানো দালানের ফাটল ও অন্য কোন গাছের কোটরে সহজেই অঙ্কুরিত হয় এবং আশ্রয়কে গ্রাস করে। এ কারণে উপগাছা হিসেবেও বটের বেশ খ্যাতি আছে। উপযুক্ত পরিবেশে একটি বট গাছ ৫ থেকে ৬ শত বছর বেঁচে থাকতে পারে।
বট বাংলা অঞ্চলের আদিমতম বৃক্ষ। বট গাছকে ঘিরে বাংলা অঞ্চলের রয়েছে শত-সহস্র বছরের ঐতিহ্য। উষ্ণ আবহাওয়ায় বিশাল আয়তনের এই ছায়াবৃক্ষটি অনেক উপকারে আসে। প্রাচীনকাল থেকেই বটবৃক্ষের ছায়ায় হাট-বাজার বসে, মেলা হয়, লোকগানের আসর বসে, জনসভা হয়। কারণ হিসেবে বলা যায়, বাংলার গ্রামাঞ্চলে বড় বড় সুশীতল হলরুম নেই। আর তাই বড় বড় অনুষ্ঠান ও জনসভাগুলো ছায়াসুনিবিড় বটতলায় অনুষ্ঠিত হয়ে থাকে। এই গাছকে ভারতে পবিত্র হিসেবে বিবেচনা করা হয়, এবং প্রায়ই এই গাছের নিচে মন্দির বানানো হয়। ভারতের বিভিন্ন অঞ্চলসহ দক্ষিণ এশিয়ার কয়েকটি দেশে ধর্মীয় কারণে বট গাছ কাটা নিষিদ্ধ। এ গাছের উপকারিতা ও ধর্মীয় গুরুত্বের কারণে বট গাছ ভারতের জাতীয় বৃক্ষ হিসেবে মর্যাদা লাভ করেছে।
বট গাছের ফল কাক, শালিক ও বাদুড়ের প্রিয় খাদ্য এবং শকুন ও এ জাতীয় পাখির নিরাপদ আশ্রয়স্থল। বটের নানা রকম উপকারিতা রয়েছে। এর কষ থেকে নিম্নমানের রাবার তৈরি হয় এবং বাকলের আঁশ দড়ি ও অন্যান্য কাজে ব্যবহার্য। এর পাতা কুষ্ঠরোগে উপকারি।
ঝিনাইদহ জেলার কালিগঞ্জ উপজেলার মল্লিকপুরের বট গাছ হলো বাংলাদেশের সবচেয়ে বড় বট গাছ এবং পশ্চিমবঙ্গে স্থানীয়ভাবে শিবপুর বোটানিক্যাল গার্ডেনের বটগাছটি সবচেয়ে বড়।
শালুক

শালুক শাপলা ফুলের মাঝামাঝি অংশে জন্মানো এক ধরনের সবজি জাতীয় খাদ্য। শাপলা গাছের গোড়ায় একাধিক গুটির জন্ম হয় যা ধীরে ধীরে বড় হয়ে শালুকে পরিণত হয়। শাপলাকে ভেটফুল (water lily) নামে জানে ৷ ভেট দুই ৰঙেৰ হয় একটা সাদা আৰ একটা লাল ৷ চিত্ৰত যা দেখচেন সেটা মূঢ়া ৷
শাপলা সাধারণত লাল ও সাদা রঙের হয়। একেকটি শালুকের ওজন সাধারণত ৪০ থেকে ৭০ গ্রাম হয়ে থাকে। এটি সেদ্ধ করে বা আগুনে পুড়িয়ে ভাতের বিকল্প হিসেবে খাওয়া যায়।
শালুক হজমশক্তি বাড়াতে সাহায্য করে, দ্রুত ক্ষুধা নিবারণ করে এবং শরীরে পর্যাপ্ত শক্তি জোগায়। এটি একটি ভালো সবজি হিসেবে সমাদৃত হওয়ার সাথে সাথে চুলকানি ও রক্ত আমাশয় নিরাময়ের জন্য ঔষধ হিসেবেও ব্যবহৃত হয়।
বর্ষা মৌসুমে ব্যপকভাবে শাপলা জন্মায়। বর্ষা থেকে শরতের শেষ পর্যন্ত নদী-নালা, খাল-বিল, জলাশয়ের নিচু জমিতে এমনি এমনিই জন্মায় শাপলা। যার গোড়া থেকে শালুক সংগ্রহ করা হয়।
কুষ্ঠ

কুষ্ঠরোগ বা হ্যানসেনের রোগ (এইচডি) নামেও পরিচিত, হলো মাইকোব্যাক্টেরিয়াম লেপ্রি বা মাইকোব্যাক্টেরিয়াম লেপ্রোমাটোসিস ব্যাকটেরিয়া দ্বারা দীর্ঘমেয়াদী সংক্রমণ। সংক্রমণটি স্নায়ু, শ্বাস প্রশ্বাসের নালী, ত্বক এবং চোখের ক্ষতি করতে পারে।
কুষ্ঠরোগের কারণ মাইকোব্যাক্টেরিয়াম লেপ্রি ব্যাক্টেরিয়া। শরীর এর সংক্রমণকে কীভাবে বাধা দেবার চেষ্টা করছে তার উপর নির্ভর করে একে কয়েকটি ভাগে ভাগ করা হয়:
মাইকোব্যাক্টেরিয়াম লেপ্রি অপেক্ষাকৃত শীতল অঙ্গে বৃদ্ধি পায় (তাই চামড়া, নাক, ও টেস্টিসে হলেও অন্তর্বর্তী অঙ্গ যেমন ডিম্বাশয়ে সাধারণতঃ হয়না)। এই ব্যাক্টেরিয়া এখনো শরীরের বাইরে গজানো (কালচার করা) যায়নি। নটি ডোরা বিশিষ্ট আর্মাডিলো (nine banded armadillo) নামক প্রাণীর শরীরের অভ্যন্তর অপেক্ষাকৃত শীতল হওয়ায় এর পুরো শরীরে মাইকোব্যাক্টেরিয়াম লেপ্রি গজানো যায়। নতুবা ইদুরের পায়ের পাতায় এদের গজানো যায়। মাইকোব্যাক্টেরিয়াম লেপ্রি খুব ধীরে বৃদ্ধিপায় -ব্যাক্টেরিয়াদের মধ্যে এব্যাপারে ধীরতমদের অন্যতম: দ্বিগুণ হতে সময় লাগে এক সপ্তাহ।
সুপ্তকাল: ৬ মাস
যে ব্যক্তি কুষ্ঠ রোগে আক্রান্ত হয়েছে সে যেন জনবহুল এলাকায় না যায় সে ব্যবস্থা করা। তার মানে এই নয় যে তার থেকে পুরোপুরি বিচ্ছিন্ন বা আলাদা করা। এটি কোভিড -১৯ মতো এতটা ভয়াবহ নয়।
BCG Bacillus Calmette-Guerin এক ডোজ ভ্যাকসিন দিতে হবে। এটি কুষ্ঠ রোগ থেকে ৫০% বা তার অধিক প্রতিরোধ দিতে পারবে।
Dapsone Rofampicin, Clofazimine এসব ওষুধ দিতে হবে। অনেক সময় এই ৩টি ওষুধ মিলে একটি ওষুধ দেওয়া হয়। এই ওষুধ ৬ মাস থেকে ১২ মাস পর্যন্ত খাওয়াতে হবে।
আন্তর্জাতিক অঙ্গনে ছড়িয়ে-ছিটিয়ে থাকা কুষ্ঠ রোগে আক্রান্ত রোগীদের প্রতি করণীয় ও রোগ নিরূপণে সচেতনতা বৃদ্ধিতে প্রতি বছরের জানুয়ারি মাসের শেষ রবিবারে বিশ্বব্যাপী ১০০টিরও অধিক দেশে বিশ্ব কুষ্ঠ দিবস পালন করা হয়।
পিটার প্যান

পিটার প্যান বিশ্বের শিশু-কিশোর সাহিত্যর এক উল্লেখযোগ্য চরিত্র। পিটার প্যান-এর কাহিনী সারা বিশ্বে অত্যন্ত জনপ্রিয়। স্কটল্যান্ডের ঔপন্যাসিক ও নাট্যকার স্যার জেমস ম্যাথু ব্যারি এই চরিত্রের স্রষ্টা। 
পিটার প্যান এর কাহিনী অবলম্বনে সারা বিশ্বে প্রচুর বই, চলচ্চিত্র নির্মিত হয়েছে।
পিটার প্যান কাহিনীর নায়ক কিশোর বয়সী পিটার প্যান বাড়ি থেকে পালিয়ে "নাই-নাই-দেশ"-এ (Never-Never-Land) চলে যায়। সেখানে সে বাচ্চা ছেলে হয়েই থাকে। তার বড় হওয়ার কোনো ইচ্ছা নেই। পিটার উড়তে শেখায় ওয়েন্ডি, মাইকেল আর জনকে। তাদের সার্বক্ষনিক সঙ্গী হিসাবে থাকে ছোট্ট পরী টিঙ্কার বেল। এদের কে নিয়ে পিটার প্যান মোকাবেলা করে তার শত্রু ক্যাপ্টেন হুককে যার একটি হাত কাটা। একদিন ক্যাপ্টেন হুক পিটারের বন্ধুদের খাঁচায় ধরে। তার শত্রু কুমিরের খাবার বানাবে বলে। তাহলে ও আর ক্যাপ্টেন হুক কে খাবে না। কুমির জল থেকে মুখ তোলে। পিটার প্যান এসে তার সাথে যুদ্ধ শুরু করে। হুক বেচে যেতে পারত যদি তার বুট টা ছোট না হত। হকের বোন কলার খোসা ফেলে রাখায় পা পিছলে সে জলে পড়ে যায়।
"বাঁচাও আমি জলে ডুবে মরে যাব।"
এমন সময় কুমির তার মুখে ক্যাপ্টেন হুক কে ঢুকিয়ে দাঁত দিয়ে চিবিয়ে ফেলে।
এই ছিল ক্যাপ্টেন হকের শেষ। এইভাবেই শেষ হয় ক্যাপ্টেন হুক।
হাক্‌লবেরি ফিন্

হাক্‌লবেরি ফিন্‌ মার্ক টোয়েন রচিত কিশোর উপন্যাসের বিখ্যাত চরিত্র। "দ্য অ্যাডভেঞ্চারস্‌ অব হাক্‌লবেরি ফিন্" (The Adventures of Huckleberry Finn) ১৮৮৪ সালে প্রকাশিত হয়েছিল। এই উপন্যাস "দ্য অ্যাডভেঞ্চারস্‌ অব টম সয়্যার" (The Adventures of Tom Sawyer)-এর পরবর্তী পর্ব। এই বইয়ের অন্যতম চরিত্র টম সয়্যার-ও মার্ক টোয়েন এর আর একটি অনবদ্য সৃষ্টি। হাকলবেরি বাউন্ডুলে, ভবঘুরে এবং স্বাধীন। সেজন্যে সে ছেলেদের অত্যন্ত প্রিয় ও অনুকরণীয় পাত্র, একইসাথে তাদের অভিভাবক দের কাছে বিরক্তির পাত্র। এহেন হাকলবেরি কে নিয়ে মার্ক টোয়েনের উপন্যাসটি অত্যন্ত জনপ্রিয়তা পায়।
হাক্‌লবেরি ফিন্ ডাকাতদের টাকা পেয়ে ধনী হয়ে যায়। কিন্তু সে নিজ পরিবারে ফেরত যেতে চায় না। পোষ্যপুত্র হিসেবে একটি পরিবারে বাস করতে থাকে। কিন্তু ধঁরা-বাঁধা নিয়ম তাকে একেবারেই বিরক্তি ধরিয়ে দেয়। টম ও সে ঠিক করে একটা ডাকাত দল তৈরি করবে। এমন সময় হাকের মদ্যাসক্ত বাবা এসে হাজির হয় এবং হাকের কাছে টাকা দাবি করে। সে হাক্‌কে নিজের কাছে রেখে অত্যাচার করতে থাকলে হাক এক সময় পালিয়ে যায়। শুরু হয় সঙ্গী জিমকে নিয়ে নতুন এক অভিযান যেখানে হাক্‌লবেরি মারাত্মক বিপদ পড়েও শেষ পর্যন্ত রক্ষা পায়।
টম সয়্যার

টম সয়্যার মার্ক টোয়েইন রচিত কিশোর উপন্যাসের বিখ্যাত চরিত্র। "দি অ্যাডভেঞ্চার্স অফ টম সয়্যার" (The Adventures of Tom Sawyer) ১৮৭৬ সালে প্রকাশিত হয়েছিল। এটি একটি অভিযানভিত্তিক বই যা কিশোর সাহিত্য বিশেষ স্থান দখল করে আছে। এই বইয়ের অন্যতম চরিত্র হাক্‌লবেরি ফিন্-ও মার্ক টোয়েইন এর আর একটি অনবদ্য সৃষ্টি।
এতিম টম সয়্যার তার এক আত্মীয়া পলির বাড়িতে থাকত। টম পড়াশোনায় খুবই অমনোযোগী এবং দুরন্ত ছিল। তার বন্ধুত্ব হয় হাকলবেরি ফিন এর সাথে যে বখাটে হিসেবে পরিচিত ছিল। পরিবার থেকে বাধা সত্ত্বেও তারা একে অপরের সাথে মেলামেশা করতো। এক রাত্রে দু'জনে বাড়ি থেকে পালিয়ে গোরস্থানে দেখা করতে আসলে সেখানে তারা একটি খুনের ঘটনা দেখে ফেলে। সেই খুনের দায়ে খুনী ছাড়া অন্য একজনকে ধরা হলেও তারা মুখ খুলতে পারে না। ঘটনাক্রমে তারা অ্যাডভেঞ্চারের নেশায় বাড়ি থেকে পালিয়ে যায় এবং একটি দ্বীপে গিয়ে উপস্থিত হয় গুপ্তধনের উদ্দেশ্যে। সেখানে তারা আকস্মিকভাবে আবিষ্কার করে তাদের আগে দেখা খুনীর লাশ। সেই লাশের পাশে তারা খুঁজে পায় চুরি-ডাকাতি করা বিপুল ধন-সম্পত্তি।
যোগেশচন্দ্র ঘোষ

যোগেশচন্দ্র ঘোষ (১৮৮৭ - এপ্রিল ৪, ১৯৭১) ছিলেন প্রখ্যাত আয়ুর্বেদ শাস্ত্র বিশারদ এবং শিক্ষাবিদ। তিনি সাধনা ঔষধালয়ের প্রতিষ্ঠাতা। তিনি আয়ুর্বেদ শাস্ত্র সম্পর্কিত বহু গ্রন্থ রচনা করেন। ১৯৭১ সালে পাকিস্তানি সেনাবাহিনীর গুলিতে নিহত হন।
১৮৮৭ সালে শরীয়তপুরের গোঁসাইরহাট গ্রামে যোগেশচন্দ্র ঘোষ জন্মগ্রহণ করেন। ১৯০২ সালে ঢাকার কে এল জুবিলী স্কুল থেকে এন্ট্রান্স পাশ করেন। ১৯০৪ সালে জগন্নাথ কলেজ থেকে এফ.এ. পাশ করেন। এর পর ১৯০৬ সালে কুচবিহার কলেজ থেকে বি.এ. এবং ১৯০৮ সালে কলকাতা বিশ্ববিদ্যালয় থেকে রসায়নশাস্ত্রে এম.এ. পাশ করেন। ১৯০৮ থেকে ১৯১২ সাল পর্যন্ত ভাগলপুর কলেজে ও ১৯১২ থেকে ১৯৪৮ সাল পর্যন্ত জগন্নাথ কলেজে রসায়নশাস্ত্র বিষয়ের অধ্যাপনা করেন। ১৯৪৭-১৯৪৮ পর্যন্ত জগন্নাথ কলেজের অধ্যক্ষের দায়িত্ব পালন করেন। ১৯৪৮ সালে শিক্ষকতা পেশা থেকে অবসর গ্রহণ করেন। যোগেশচন্দ্র লন্ডন কেমিক্যাল সোসাইটি-র ফেলো (১৯১১-১৯৭১) এবং মার্কিন যুক্তরাষ্ট্রের কেমিক্যাল সোসাইটির সদস্য ছিলেন। ১৯৭১ সালের ৪ এপ্রিল বাংলাদেশের মুক্তিযুদ্ধ চলাকালে সাধনা ঔষধালয়ের সদর দফতরে নিজ কার্যালয়ে পাকিস্তানি সেনাবাহিনীর গুলিতে নিহত হন।
যোগেশচন্দ্র ঘোষ ১৯১৪ সালে ঢাকায় আয়ুর্বেদ ঔষধ প্রস্তুতকারক প্রতিষ্ঠান সাধনা ঔষধালয় প্রতিষ্ঠা করেন। তার গবেষণা ও সাধনার ফলে বাংলাদেশে আয়ুর্বেদ চিকিৎসাপদ্ধতি ও ঔষধ প্রস্তুত প্রণালী আধুনিক মানে উন্নীত হয়। তিনি রোগ-ব্যাধির কারণ ও লক্ষন, আয়ুর্বেদ চিকিৎসার তত্ত্ব এবং এর ব্যবহার পদ্ধতি সম্পর্কে বহু বই লিখে গেছেন।
নাইট্রোজেন

নাইট্রোজেন একটি মৌল বা মৌলিক পদার্থ যার বাংলা নাম যবক্ষারজান। লিকুইড নাইট্রোজেনের তাপমাত্রা মাইনাস ১৯৫ ডিগ্রী সেলসিয়াস (–195⁰) । এই মৌলিক পদার্থের প্রতীক N ও পারমাণবিক সংখ্যা ৭।, বিশুদ্ধ নাইট্রোজেন স্বাভাবিক অবস্থায় বর্ণহীন, গন্ধহীন ও স্বাদবিহীন। নাইট্রোজেন একটি নিষ্ক্রিয় ধরনের দ্বিপরমাণুক গ্যাস। পৃথিবীর বায়ুমণ্ডলে আয়তনের হিসাবে নাইট্রোজেনের পরিমাণ ৭৮.০৯ শতাংশ।এর যোজনী ৩,৫(উদাহরণ NH)। যোজনী ইলেকট্রন ৫৷
নাইট্রোজেন প্রথম আবিষ্কার করেন রাদারফোর্ড ১৭৭২ সালে।
১৭৭২ খ্রিষ্টাব্দে স্কটিশ পদার্থবিদ ড্যানিয়েল রাদারফোর্ড এটিকে বায়ু থেকে আলাদা করার পদ্ধতি আবিষ্কার করেন। তিনি এর নাম দেন "নক্সাস এয়ার" বা "ফিক্সড এয়ার"। রাদারফোর্ড বুঝতে পারেন যে এটি বাতাসের একটি উপাদান এবং এটি দহন বিক্রিয়ায় অংশগ্রহণ করে না।
নাইট্রোজেন একটি অধাতু, যার তড়িৎ ঋণাত্মকতা ৩.০৪।
নাইট্রোজেন পরমাণুর বহিস্থ কক্ষপথে ৫টি ইলেক্ট্রন বিদ্যমান এ কারণে অধিকাংশ যৌগে এটি ত্রিযোজী। নাট্রোজেন অণুতে () বিদ্যমান ত্রিবন্ধন শক্তিশালী বন্ধনসমুহের মধ্যে একটি। ফলে () অণুকে অন্যান্য যৌগে পরিণত করা বেশ কষ্টসাধ্য এবং অন্যান্য নাইট্রোজেনের বিভিন্ন যৌগ থেকে উৎপাদন সহজসাধ্য। 
এক বায়ুমণ্ডলীয় চাপে ৭৭ K (−১৯৫.৭৯ °C) নাট্রোজেন ঘনীভূত হলে তরলে রূপ পরিগ্রহণ করে এবং ৬৩ K (−২১০.০১ °C) তাপমাত্রায় কঠিন স্ফটিকে পরিণত হয়।
অতি উচ্চ চাপ (১.১ মিলিয়ন বায়ুচাপে) এবং উচ্চ তাপমাত্রায় (২০০০ K) নাইট্রোজেন পলিমারকরণ প্রকৃয়ায় একক বন্ধনবিশিষ্ট ঘনকআকৃতির গশে স্ফটিকের পরিগ্রহ করে। তখন একে হীরার মতো দেখায়। এটি তখন হীরার মতোই শক্ত সমযোজী বন্ধন যুক্ত। এ কারণে একে "নাইট্রোজেন ডায়মন্ড" বলা হয়ে থাকে।
নাইট্রোজেনের প্রধান হাইড্রাইড হল অ্যামোনিয়া (NH); আয়নিত অবস্থায় অ্যামোনিয়া মূলত অ্যামোনিয়ামরুপে বিদ্যমান থাকে। হাইড্রাজিন (NH) হল নাইট্রোজেনের অপর হাইড্রাইড যা সব চাইতে বেশি ব্যবহৃত হয়। অ্যামোনিয়া পানির চেয়ে ছয় গুন বেশি ক্ষারীয়।
সাধারণ অবস্থায় নাইট্রোজেন তেমন কোন বিক্রিয়া দেখায় না, এটি কার্যত একটি নিষ্ক্রিয় গ্যাসের মতো আচরণ করে।
প্রকৃতপক্ষে নাইট্রোজেনের অণুতে দুটি নাইট্রোজেন পরমাণুর মধ্যে ত্রিবন্ধন অত্যন্ত শক্তিশালী,তাই এর বন্ধন বিয়োজন এনথ্যালপির মান উচ্চ (941.4 kJ/mol)।তবে উচ্চ তাপমাত্রার শর্তে ইহা সক্রিয় ধাতু,অধাতু এবং অ্যালুমিনা,ক্যালসিয়াম কার্বাইড প্রভৃতি যৌগের সঙ্গে বিক্রিয়া করে।
নাইট্রোজেনের বহুবিধ ব্যবহার আছে। নিষ্ক্রীয় বিধায় এটি বাতাসের বিকল্প হিসেবে ব্যবহৃত হয় যেখানে জারণ বিক্রিয়া এড়ানো প্রয়োজন। শস্যাগারে শস্য মজুদ রাখতে,ভেসেলে,সিল করা প্যাকেটের মধ্যে নাইট্রোজেন গ্যাসের পূর্ণ থাকে।
ড্রাই আইসের মত তরল নাইট্রোজেনের প্রধান ব্যবহার হিমায়ক হিসেবে।
হরিতকী

হরিতকী () একটি ভেষজ উদ্ভিদ। ভারতবর্ষের বিভিন্ন স্থানে এটি পাওয়া যায়। বাংলাদেশে ঢাকা, চট্টগ্রাম ও টাঙ্গাইল প্রভৃতি স্থানে বেশি পাওয়া যায়। হরিতকী ফল বিভিন্ন রোগের চিকিৎসায় এবং রন্ধনশিল্পে বহুল ব্যবহৃত ভেষজ ফল।
হরিতকীর বৈজ্ঞানিক নাম "টের্মিনেলিয়া চেব্যুলা" ("Terminalia chebula")। হরিতকী একটি বৃক্ষ জাতীয় সপুষ্পক উদ্ভিদ। বাংলাদেশ ও ভারতে এর আদি নিবাস। ভারতবর্ষের বনাঞ্চলে বা গ্রামাঞ্চলে বিক্ষিপ্তভাবে এই গাছ দেখা যায়। উচ্চতা ৪০ ফুট পর্যন্ত হতে পারে। ফেব্রুয়ারি-মার্চ মাসে পাতা ঝরে নতুন পাতা গজাতে থাকে। বাকল গাঢ় বাদামি। বাকলে লম্বা ফাটল থাকে। পাতা লম্বা-চ্যাপ্টা, কিনার চোখা, লম্বায় পাঁচ-ছয় ইঞ্চি।
ফুল ফোটে ডালের শেষ প্রান্তে। রং হালকা হলুদাভ সাদা। ফল লম্বাটে, মোচাকৃতি। লম্বায় প্রায় দেড় ইঞ্চি। কাঁচা ফল সবুজ, পরিপক্ব ফল হালকা হলুদ। শুকালে কালচে খয়েরি রং হয়। ফলের ত্বক ভীষণ শক্ত। এই ফল বছরের পর বছর ভালো থাকে। ফলের এক প্রান্ত থেকে অপর প্রান্ত পর্যন্ত লম্বা লম্বা পাঁচ-ছয়টি শিরা থাকে। ফলের বাইরের আবরণ কুঁচকানো। ডিসেম্বর থেকে মে মাস পর্যন্ত ফল সংগ্রহ করা হয়। ফলের ভেতর একটিমাত্র ভীষণ শক্ত বীজ থাকে। বীজ থেকে চারা তৈরি করা যায়।
হরিতকী তিতা গন্ধ বিশিষ্ট। ইহা ট্যানিন, অ্যামাইনো অ্যাসিড, ফ্র‌ুকটোজ, সাকসিনিক অ্যাসিড এবং বিটা সাইটোস্টেরল সমৃদ্ধ।
এ গাছের ফল-বীজ-পাতা সবই মানুষের উপকারে আসে। হরিতকীর কাঠ খুব মজবুত। এই কাঠ ফ্রেম, খুঁটি, আসবাব তৈরিতে ব্যবহৃত হয়। মানুষের রোগ প্রতিরোধে প্রতিষেধক হিসেবে এই উদ্ভিদ বিশেষ কার্যকর। জীবাণু ও ছত্রাকজনিত রোগের ক্ষেত্রে বিশেষ উপকারী। প্রচলিত আছে, প্রতি সকালে এক কাপ পরিমাণ হরিতকী ভেজানো পানি ব্যবহার করলে রোগ থেকে দূরে থাকা যায়। আমলকী ও বিভীতকীর (বহেড়া) সঙ্গে হরিতকী ভেজানো পানি, সব রোগের আশ্চর্য মহৌষধ। আমলকী, হরিতকী ও বহেড়া এই তিন ফলের মিশ্রণকে ত্রিফলা বলে। আয়ুর্বেদিক ওষুধ হিসেবে ত্রিফলা স্বাস্থ্যের জন্য বহুমাত্রিক উপকারী। হরিতকী চূর্ণ ঘিয়ের সঙ্গে মিশিয়ে খেলে, পিত্তশূল দূর হয়। পাইলস, হাঁপানি, চর্ম রোগ, ক্ষত রোগ, কনজাংটিভাইটিস রোগে হরীতকী ব্যবহৃত হয় বিশেষভাবে পরিশোধনের মাধ্যমে। ইহা রক্ত চাপ এবং অন্ত্রের খিঁচুনি হ্রাস করে। হৃৎপিণ্ড ও অন্ত্রের অনিয়ম দূর করে। ইহা রেচক, কষাকারক, পিচ্ছিলকারক, পরজীবীনাশক, পরিবর্তনসাধক, অন্ত্রের খিঁচুনি রোধক এবং স্নায়বিক শক্তিবর্ধক। তাই ইহা নতুন ও পুরাতন কোষ্ঠকাঠিন্য, স্নায়বিক দুর্বলতা, অবসাদ এবং অধিক ওজন এর চিকিৎসায় ব্যবহৃত হয়। হরিতকীতে এ্যানথ্রাকুইনোন থাকার কারণে ইহা রেচক বৈশিষ্ট্য সমৃদ্ধ।
আগে চামড়ার ট্যানিংয়ের জন্য ও কাপড়ে রঙ করতে হরিতকীর ফল ব্যবহার করা হতো। যদি গা বমি বমি করে তাহলেও ছোট এক টুকরো হরতকি মধু সাথে মিশিয়ে খেলে বমি বমি ভাব দূর হয়।
সর্পগন্ধা

সর্পগন্ধা তথা সর্পমূল একটি গুল্মজাতীয় ভেষজ উদ্ভিদ গাছ। আয়ুর্বেদিক চিকিৎসায় এর ব্যবহার আছে। এই গুল্মটির পাতা ছোট ছোট লম্বা ও পাতার ডগা সরু। ফুল প্রথম অবস্হায় সবুজ রঙের হলেও পাকলে বেগুনী-কালো রঙের হয়। মূলের রং ধূসর ও গন্ধ কাঁচা তেঁতুলের মত। সারা বছরই গাছে ফুল ফোটে ও ফল ধরে। চড়ক সংহিতাতেও এর ভেষজ ব্যবহার সম্পর্কে উল্লেখ পাওয়া যায়।
সর্পগন্ধার বৈজ্ঞানিক নাম হচ্ছে "রাউলভলফিয়া সার্পেন্টিনা" ("Rauwolfia serpentina")। রাউলভলফিয়া ১৬শ শতাব্দীর একজন উদ্ভিদ বিজ্ঞানী এবং ভেষজ চিকিৎসক। তার নামেই উনিশ শতকে এই প্রজাতির নামাকরণ করা হয়। একে সংস্কৃতে "চন্দ্রিকা", হিন্দিতে "ছোটা চাঁদ", উর্দুতে "ধনবরুয়া" ইত্যাদি বলা হয়।
ভারতবর্ষের সর্বত্র জন্মে। বাংলাদেশেও জন্মে প্রচুর। কোথাও কোথাও চাষ করা হয়। ডিসেম্বর-জানুয়ারী মাসে মাটি খুঁড়ে শেকড় তোলা হয়। শেকড়গুলি পানিতে ভালভাবে ধুয়ে রৌদ্রে শুকিয়ে নিয়ে তারপর ব্যবহার করা হয়। চীন দেশের পঞ্চাশটি মৌলিক ভেষজ উদ্ভিদের মধ্যে সর্পগন্ধা একটি।
একটি গুল্মজাতীয় উদ্ভিদ যা ঊর্ধ্বমুখী ঝোপ আকারে জন্মায় । উচ্চতা ৩০ থেকে ৭৫ সেন্টিমিটার। প্রতি গ্রন্তিতে ৮ থেকে ২০ সেন্টিমিটার দীঘল উজ্জ্বল সবুজ বর্ণের পাতা জন্মে যা বৃত্তাকারে কান্ডের চারপাশে সাজানো থাকে তবে শীর্ষ ভাগে সরু হয়ে ছোট বৃন্তের মতো দেখায়। ফুল ফোটে গুচ্ছাকারে। ফুল ১.৫ সেন্টিমিটার লম্বা আর পাঁপড়ি গুলো সাদা বা হালকা গোলাপী, একটু বেগুনী ছোপ থাকে। পুষ্পবৃন্ত গাঢ় লাল বর্ণ হয়ে থাকে। ক্ষুদ্রাকৃতির ফল জন্মে যা পেকে গেলে কালচে দেখায়।
সর্পগন্ধার শিকড়ে বা মূলে "ইনডোল এলকালয়েড" রয়েছে যাতে রিসারপিন, ডিসারপিন, রেসিনামিন থাকে। অন্যান্যের মধ্যে আজমলীন, আজমালিসিন, সার্পেটাইন , অলিরোসিন ও আনস্যারচুরেটিড এলকোহল ইত্যাদি রয়েছে।
যে বাড়ীতে সর্পগন্ধা থাকে সে বাড়ীতে সাপ আসে না। গাছের মূল নানা প্রকার রোগের চিকিত্সায় লাগে। উচ্চ রক্তচাপ নিয়ন্ত্রণে আসে। সর্পগন্ধার মূল চুর্ণ করে অল্প পরিমাণ খেলে উত্তেজনা প্রশমিত হয় ও ঘুম ভাল হয়। দৈহিক দুবর্লতা ও মানসিক অবসাদজনিত রোগেও মূলের চূর্ণ ব্যবহৃত হয়। স্কিটসোফ্রিনিয়ার রোগীরা এতে উপকৃত হয়। সাধারণ জ্বর এবং পেটের গোলমালেও উপকারী। তবে ব্রঙ্কাইটিস, হাঁপানি, গ্যাসট্রিক আলসারে এর ব্যবহার ক্ষতিকর।
১৬ ডিসেম্বর

১৬ ডিসেম্বর গ্রেগরীয় বর্ষপঞ্জী অনুসারে বছরের ৩৫০তম (অধিবর্ষে ৩৫১তম) দিন। বছর শেষ হতে আরো ১৫ দিন বাকি রয়েছে।
ইংমার বারিমান

এর্নস্ট ইংমার বারিমান (সুয়েডীয় "ইংমার্‌ ব্যার্‌য়্‌মান্‌", ১৪ই জুলাই ১৯১৮ - ৩০শে জুলাই ২০০৭) সুয়েডীয় চলচ্চিত্র পরিচালক, চিত্রনাট্যকার, মঞ্চ পরিচালক ও নির্দেশক এবং নাট্যকার। বিখ্যাত মার্কিন চলচ্চিত্রকার উডি অ্যালেনের মতে তিনি এযাবৎ যত চলচ্চিত্রকার জন্ম নিয়েছেন তাদের সবার সেরা। চলচ্চিত্র, টেলিভিশন এবং রেডিও- সকল মাধ্যমেই তিনি কাজ করেছেন। আন্তর্জাতিক অঙ্গনে সবচেয়ে জনপ্রিয় হয়ে আছেন "দ্য সেভেন্থ সিল" (১৯৫৭), "ওয়াইল্ড স্ট্রবেরিস" (১৯৫৭), "থ্রু আ গ্লাস ডার্কলি" (১৯৬১), "উইন্টার লাইট" (১৯৬১), "দ্য সায়লেন্স" (১৯৬৩), এবং "ক্রাইস অ্যান্ড হুইস্পারস" (১৯৭২) এর মত সিনেমাগুলোর জন্য।
অনন্যসাধারণ চিত্রগ্রহণ ও খণ্ডিত আখ্যানশৈলী মাধ্যমে তিনি মানুষের নিঃসঙ্গতা, অসহায়ত্ব ও কষ্টবোধ ফুটিয়ে তুলতেন। চলচ্চিত্র ও টেলিভিশনের জন্য তিনি ৬০ টিরও বেশি চলচ্চিত্র তৈরি করেছেন যার সবগুলোর লেখক ও পরিচালক দুটোই তিনি। এছাড়া পরিচালনা করেছেন ১৫০ টিরও বেশি মঞ্চনাটক। তাকে ঘিরে অভিনেতা-অভিনেত্রী ও কলাকুশলীর একটি বিশাল দল গড়ে উঠেছিল যাদের মধ্যে আছেন হারিয়েত আন্দারসন, লিভ উলমান, গুনার বিয়র্নস্ত্রাণ্দ, বিবি আন্দারসন, এর্লান্দ ইয়োসেফসন, ইনগ্রিদ থুলিন ও মাক্স ফন সিদো।
ওয়াল্ট ডিজনি

ওয়াল্টার এলিয়াস ডিজনি (; (ইংরেজি: Walter Elias Disney, ডিসেম্বর ৫, ১৯০১ - ডিসেম্বর ১৫, ১৯৬৬), যিনি ওয়াল্ট ডিজনি (Walt Disney) নামে সুপরিচিত। ওয়াল্ট ডিজনি ছিলেন পৃথিবীর প্রথম এনিমেশন প্রোগ্রামার এবং বিংশ শতাব্দীর অন্যতম প্রভাবশালি আর সফল প্রযুক্তিক ভাবনার অধিকারী। একজন মার্কিন চলচ্চিত্র প্রযোজক, নির্দেশক, কাহিনীকার, নেপথ্য কণ্ঠ শিল্পী ও অ্যানিমেটর ছিলেন।
ডিজনি ১৯০১ সালে সিকাগো শহরে জন্মগ্রহণ করেন। ছোটবেলা থেকে ছবি আঁকার প্রতি তার অনুরাগ ছিল। বালক বয়স থেকেই তিনি ছবি আঁকা শেখাতেন। মাত্র ১৮ বছর বয়সে তিনি ইলাস্ট্রেটর হিসাবে চাকরি পান। ১৯২০ সালে তিনি হলিউড গমন করেন এবং তার ভাইয়ের সাথে রয় স্টুডিও নামে একটি প্রোযোজনা সংস্থা গড়ে তোলেন। ১৯২৮ সালে ডিজনি তার বিখ্যাত চরিত্র মিকি মাউস সৃষ্টি করেন। প্রথমদিকে তিনি নিজেই মিকি মাউজ চরিত্রে কন্ঠস্বর প্রদান করতেন। ১৯৫০ সালে তিনি তার বিনোদন পার্কের সম্প্রসারণ করেন। ১৯৫৫ সালে ডিজনিল্যান্ড প্রতিষ্ঠা করেন।
ওয়াল্ট ডিজনি ১৯০১ সালের ৫ ডিসেম্বর শিকাগোর পার্শ্ববর্তী হরমোজার ১২৪৯ ট্রিপ অ্যাভিনিউয়ে জন্মগ্রহণ করেন। তিনি তার পিতা এলিয়াস ডিজনি ও মাতা ফ্লোরার (জন্মনাম কল) চতুর্থ সন্তান। তার পিতা এলিয়াসের জন্ম কানাডা প্রদেশে। তার পিতামাতা আইরিশ বংশোদ্ভূত। তার মাতা জার্মান ও ইংরেজ বংশোদ্ভূত মার্কিন। ওয়াল্টের অন্য ভাইয়েরা হলেন হারবার্ট, রেমন্ড, রয় এবং তার ছোট বোন রুথের জন্ম হয় ১৯০৩ সালের ডিসেম্বরে। ১৯০৬ সালে যখন ডিজনির বয়স চার, তার পরিবার মিসৌরির মার্সেলিনে একটি খামারে চলে যান, সেখানে তার চাচা রবার্ট অল্প কিছুদিন পূর্বে একটি জমি ক্রয় করেছিলেন। মার্সেলিনে একজন অবসরপ্রাপ্ত ডাক্তারের ঘোড়ার ছবি আঁকার জন্য পারিশ্রমিক পাওয়ার পর ডিজনির অঙ্কনে আগ্রহ জন্মে। এলিয়াস সংবাদপত্রের গ্রাহক ছিলেন এবং ডিজনি প্রথম পাতায় রায়ান ওয়াকারের আঁকা কার্টুনের প্রতিলিপি আঁকতেন। ডিজনি জলরঙ ও ক্রেয়ন দিয়েও আঁকার দক্ষতা অর্জন করেন। তিনি টপেকার অ্যাটচিসনে সান্তা ফে রেলওয়ের পাশে থাকতেন এবং রেলগাড়ি প্রতি অনুরক্ত হয়ে পড়েন। ১৯০৯ সালের শেষের দিকে তিনি এবং তার ছোট বোন রুথ একসাথে মার্সেলিনের পার্ক স্কুলে যাওয়া শুরু করেন।
১৯২০ সালের জানুয়ারি মাসে বড়দিনের পর পেসমেন-রুবিনের আয় কমে যায়, ডিজনি ও আইয়ের্কসের চাকরি চলে যায়। তারা নিজেদের ব্যবসা শুরু করেন। আইয়ের্কস-ডিজনি কমার্সিয়াল আর্টিস্ট্‌স নামে তাদের ব্যবসা প্রতিষ্ঠানটি স্বল্পকাল স্থায়ী হয়। ক্রেতাদের আকৃষ্ট করতে না পেরে ডিজনি ও আইয়ের্কস সিদ্ধান্ত নেয় যে ডিজনি অর্থ উপার্জনে স্বল্পকালের জন্য এ ভি কুগার পরিচালিত কানসাস সিটি ফিল্ম অ্যাড কোম্পানিতে কাজ করবে। পরের মাসে আইয়ের্কসও তাদের ব্যবসা চালাতে না পেরে ডিজনির সাথে সেই কোম্পানিতে যোগ দেন। কোম্পানিটি কাটআউট অ্যানিমেশন পদ্ধতির ব্যবহার করে বিজ্ঞাপন নির্মাণ করত। ডিজনি অ্যানিমেশনে আগ্রহী হয়ে ওঠেন, যদিও তিনি কার্টুন আঁকতে পছন্দ করতেন এবং তার প্রিয় কার্টুন ছিল মুট ও জেফ এবং কোকো দ্য ক্লাউন। অ্যানিমেশন ও ক্যামেরা বিষয়ক একটি ধার করা বইয়ের সাহায্যে তিনি বাড়িতে পরীক্ষা চালান। তিনি এই উপসংহারে আসেন যে সেল অ্যানিমেশন কাটআউট পদ্ধতি থেকে বেশি সম্ভাবনাময় ছিল। কুগারকে তার কোম্পানিতে সেল অ্যানিমেশন ব্যবহার করার বিষয় বুঝাতে না পেরে ডিজনি ফিল্ম অ্যাড কোম্পানির সহকর্মী ফ্রেড হারম্যানকে নিয় নতুন ব্যবসা শুরু করেন। তাদের প্রধান মক্কেল ছিল স্থানীয় নিউম্যান থিয়েটার এবং "নিউম্যান্‌স লাফ-ও-গ্রাম্‌স" নামে স্বল্পদৈর্ঘ্যের কার্টুন নির্মাণ করতেন। ডিজনি পল টেরির ঈসপ্‌স ফেবল্‌সকে আদর্শ হিসেবে অধ্যয়ন করেন, এবং প্রথম ছয়টি "লাফ-ও-গ্রাম্‌স" ছিল আধুনিকতম রূপকথা।
• উবে আইওয়ার্কস
সোমালিয়া

সোমালিয়া (, "আস্ব্‌স্বূমাল্‌") বা সোমালী যুক্তরাষ্ট্রীয় প্রজাতন্ত্র ( "জামহূরিয়াদ্দা সোমালিয়া", "জুম্‌হূরিয়্‌য়ৎ আস্ব্‌স্বূমাল্‌ আল-ফীদিরালিয়হ") উত্তর-পূর্ব আফ্রিকার শৃঙ্গ অবস্থিত একটি দেশ। সোমালিয়ার পশ্চিমে আছে ইথিওপিয়া, উত্তরপশ্চিম দিকে জিবূতী, উত্তরে আদন উপসাগর, পূবদিকে ভারত মহাসাগর এবং দক্ষিণপশ্চিমে কেনিয়া। আফ্রিকা মহাদেশের সকল দেশের মাঝে সোমালিয়ারই সবচেয়ে বিস্তৃত তটরেখা। সোমালিয়ার অধিকাংশ ভূমিরূপ হচ্ছে মালভূমি, সমভূমি ও পাহাড়। সারা বছর জুড়ে উষ্ণ পরিবেশ, মৌসুমি বাতাস ও মাঝে মাঝে বৃষ্টি। সোমালিয়ার রাজধানীর নাম মোগাদিশু।
প্রাচীনকালে সোমালিয়া ছিল একটি জরুরি বাণিজ্যিক কেন্দ্র। এই দেশই পুরাতন পুন্ত রাজ্যের সম্ভাব্য স্থান। মধ্যযুগে কয়েকটি শক্তিশালী সোমালী সাম্রাজ্য আঞ্চলিক বাণিজ্যিক ক্ষমতা আয়ত্ত করেছিল। তাদের মধ্যে ছিল আজূরান সলতনৎ, আদল সলতনৎ এবং গেলেদি সলতনৎ। উনবিংশ শতাব্দীর শেষ দিকে ইতালীয় সাম্রাজ্য এসব সোমালী সলতনৎগুলোকে পরাজিত করে, এই অঞ্চলকে দখল করে ফেলে। ইউরোপীয় ঔপনিবেশিক শক্তিগুলি উপজাতীয় স্থানগুলোকে একত্র করে দুটি উপনিবেশ বানায়। সেই দুই উপনিবেশ হচ্ছে ইতালীয় সোমালিয়া ও ইংরেজ সোমালিয়া। তার সাথে সাথে, সোমালিয়ার ভেতর থেকে একদল দরবেশ আন্দোলন।দরবেশরা কয়েক কেল্লাগুলো নির্মাণ করেছিলে। তাদের নির্মাণ কাজের নিয়ৎ ছিল যে তারা তাদের বাদশাহ দীরিয়ে গূরে ও আমীর মোহম্মদ আব্দুল্লাহ হাসানের জন্য শাসন করবার ব্যবস্থা করে দিত। দরবেশরা বিশ বছর লড়াই করেছিল ইতালীয়, বিলাতী ও হাবশীদের বিরুদ্ধে কিন্তু ১৯২০ সালে তারা পরাজিত হলেন। তারপর ইতালী সোমালিয়ার উত্তরপূর্ব, মধ্যম ও দক্ষিণ অঞ্চলগুলোর পরিপূর্ণ ক্ষমতা পেলো।
সোমালিয়ার উপকূলে জলদস্যুতা একবিংশ শতকের প্রথম দিকে সোমালিয়ার গৃহযুদ্ধের দ্বিতীয় পর্যায় থেকে আন্তর্জাতিক জাহাজগুলোর জন্য হুমকি হয়ে উঠেছে। ২০০৫ সাল থেকে, ইন্টারন্যাশনাল মেরিটাইম অর্গানাইজেশন এবং বিশ্ব খাদ্য কর্মসূচীসহ অনেক আন্তর্জাতিক সংস্থা, জলদস্যুতা ঘটনা বৃদ্ধির উপর উদ্বেগ প্রকাশ করেছে। ওসানস বিয়ন্ড পাইরেসির এক জরীপ অনুসারে, জলদস্যুতার প্রকোপ বৃদ্ধি পাওয়ার কারণে আন্তর্জাতিক জাহাজ কোম্পানিগুলোকে অতিরিক্ত খরচসহ বছরে প্রায় $৬.৬ থেকে ৬.৯ বিলিয়ন ডলার ক্ষতির সম্মুখীন হতে হচ্ছে যা বিশ্ব বাণিজ্যে প্রভাব ফেলছে। জার্মান ইন্সটিটিউট ফর ইকনমিক রিসার্চ এর এক জরীপে বলা হয়, জলদস্যুতার বৃদ্ধির ফলে জলদস্যুতার সাথে সম্পর্কিত লাভজনক প্রতিষ্ঠানের প্রকোপও বৃদ্ধি পেয়েছে। বীমা কোম্পানিগুলো জলদস্যু আক্রমণ থেকে মুনাফা অর্জন করছে, জলদস্যুতার প্রকোপ বৃদ্ধির জন্য বীমার প্রিমিয়ামের পরিমাণও বেড়ে গিয়েছে।
সোমালিয়া ১৮ গবল (বিভাগ) নিয়ে বিভক্ত
বিশ্বযুদ্ধ

বিশ্বযুদ্ধ () এমন যুদ্ধকে নির্দেশ করে যাতে বিশ্বের অধিকাংশ জাতিই এতে প্রত্যক্ষ কিংবা পরোক্ষভাবে জড়িত থাকে বা জড়িয়ে পড়ে এবং ব্যাপক হতাহত ও ক্ষয়ক্ষতির সম্মুখীন হয় অথবা সাহায্যের জন্যে অগ্রসর হয়। পৃথিবীতে এ পর্যন্ত মোট দুইটি বিশ্বযুদ্ধ সংঘটিত হয়েছে।
দ্বিতীয় বিশ্বযুদ্ধের পরবর্তীকালীন সময়ে বিশ্ববাসী আসন্ন ৩য় বিশ্বযুদ্ধের ভয়ে সদা-সর্বদা আতঙ্কিত ছিল। সম্ভাব্য প্রতিপক্ষ হিসেবে একদিকে ছিল মার্কিন যুক্তরাষ্ট্র ও তার মিত্র ইউরোপীয় দেশ। অন্যদিকে ছিল সোভিয়েত ইউনিয়ন ও সম্ভবতঃ চীন।
আশরাফ উদ্দিন আহমেদ চুন্নু

আশরাফ উদ্দিন আহমেদ চুন্নু (জন্ম: ১ আগস্ট ১৯৫৬; আশরাফ উদ্দিন চুন্নু নামে সুপরিচিত) হলেন একজন বাংলাদেশী সাবেক পেশাদার ফুটবল খেলোয়াড়। চুন্নু তার খেলোয়াড়ি জীবনের অধিকাংশ সময় ঢাকা আবাহনী এবং বাংলাদেশ জাতীয় দলের হয়ে একজন আক্রমণভাগের খেলোয়াড় হিসেবে খেলেছিলেন। তিনি বাংলাদেশের ইতিহাসের সর্বকালের সর্বোচ্চ গোলদাতা।
১৯৭৩ সালে, বাংলাদেশী ক্লাব দিলকুশার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি ১ মৌসুম অতিবাহিত করেছিলেন। অতঃপর ১৯৭৪ সালে তিনি রহমতগঞ্জে যোগদান করেছিলেন। রহমতগঞ্জেও তিনি মাত্র ১ মৌসুম অতিবাহিত করেছিলেন। সর্বশেষ ১৯৭৫–৭৬ মৌসুমে, তিনি রহমতগঞ্জ হতে ঢাকা আবাহনীতে যোগদান করেছিলেন; ঢাকা আবাহনীর হয়ে ১৪ মৌসুম খেলার পর তিনি অবসর গ্রহণ করেছিলেন।
১৯৭৫ সালে, চুন্নু বাংলাদেশের হয়ে আন্তর্জাতিক পর্যায়ে অভিষেক করেছিলেন; বাংলাদেশের জার্সি গায়ে তিনি সর্বমোট ৫০ ম্যাচে ১৭টি গোল করেছিলেন।
আশরাফ উদ্দিন আহমেদ চুন্নু ১৯৫৬ সালের ১লা আগস্ট তারিখে তৎকালীন পূর্ব পাকিস্তানের নারায়ণগঞ্জে জন্মগ্রহণ করেছেন এবং সেখানেই তার শৈশব অতিবাহিত করেছেন।
১৯৭৫ সালে, চুন্নু এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছিলেন। জাতীয় দলের হয়ে অভিষেকের প্রায় ৪ বছর পর, বাংলাদেশের জার্সি গায়ে প্রথম গোলটি করেছিলেন; ১৯৭৯ সালের সালের ১৬ই জানুয়ারি তারিখে, আফগানিস্তানের বিরুদ্ধে ম্যাচে গোল করার মাধ্যমে তিনি আন্তর্জাতিক ফুটবলে তার প্রথম গোলটি করেছিলেন।
১৯৮৩ সালে ঢাকায় অনুষ্ঠিত প্রেসিডেন্ট গোল্ড কাপে নেপালকে ৪–২ গোলের ব্যবধানে পরাজিত করার ম্যাচে প্রথম বাংলাদেশী হিসেবে হ্যাটট্রিক করেন চুন্নু। পরবর্তীকালে ১৯৮৫ সালে ভারতের বিরুদ্ধে ম্যাচে গোল করার মাধ্যমে বাংলাদেশের জার্সিতে বিশ্বকাপ বাছাইপর্বে প্রথম বাংলাদেশী হিসেবে গোল করেছেন। ৩০শে মার্চ তারিখের উক্ত ম্যাচে বাংলাদেশ ২–১ গোলের ব্যবধানে পরাজিত হয়েছিল। ম্যাচে এক গোল পিছিয়ে থাকা দলকে ৪২ মিনিটে গোল করে সমতায় ফিরিয়েছিলেন চুন্নু। শেষ মুহূর্তে অবশ্য বাংলাদেশ আরেকটি গোল হজম করে। উক্ত আসরের বাছাইপর্বে ২রা এপ্রিল তারিখের ম্যাচে বাংলাদেশ প্রথম জয় পায়, ইন্দোনেশিয়ার বিরুদ্ধে উক্ত ম্যাচে বাংলাদেশ ২–১ গোলের ব্যবধানে জয়লাভ করেছিল। উক্ত ম্যাচে কায়সার হামিদ এবং চুন্নু গোল দুটি করেছিলেন।
১৯৮৫ সালে চুন্নু ৩২ বছর বয়সে বাংলাদেশের তার সর্বশেষ ম্যাচটি খেলে আন্তর্জাতিক ফুটবল থেকে অবসর গ্রহণ করেছিলেন। আন্তর্জাতিক ফুটবলে, তার ১০ বছরের খেলোয়াড়ি জীবনে তিনি সর্বমোট ৫০ ম্যাচে ১৭টি গোল করেছিলেন।
খেলোয়াড়ি জীবনের ইতি টানার পর ১৯৯১ সালে তিনি বাংলাদেশ আওয়ামী লিগের অধীনে নারায়ণগঞ্জ-৪ আসন থেকে বাংলাদেশের সাধারণ নির্বাচনে প্রতিদ্বন্দ্বিতা করেছিলেন। চুন্নু ১৯৯৬ সালে জাতীয় ফুটবলার হিসেবে জাতীয় ক্রীড়া পুরস্কার অর্জন করেছেন। ২০০৩ সালে তিনি ঢাকা আবাহনীর পরিচালক এবং ফুটবল সচিবের দায়িত্ব পালন করেছিলেন। তিনি বাংলাদেশ ফুটবল ফেডারেশনের যুগ্ম সচিবেরও দায়িত্ব পালন করেছিলেন। এছাড়াও তিনি শেখ জামালের ফুটবল কমিটির চেয়ারম্যান ছিলেন।
শফিউল আরেফিন

দেওয়ান শফিউল আরেফিন টুটুল (টুটুল নামে সুপরিচিত) হলেন একজন বাংলাদেশী সাবেক পেশাদার ফুটবল খেলোয়াড়। টুটুল তার খেলোয়াড়ি জীবনের অধিকাংশ সময় ঢাকা আবাহনীর হয়ে একজন রক্ষণভাগের খেলোয়াড় হিসেবে খেলেছেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং কেন্দ্রীয় আক্রমণভাগের খেলোয়াড় হিসেবে খেলেছেন।
১৯৭৪–৭৫ মৌসুমে, বাংলাদেশী ফুটবল ক্লাব ধানমন্ডির হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন। অতঃপর তিনি ধানমন্ডি হতে ঢাকা আবাহনীতে যোগদান করেছিলেন; যেখানে তিনি অবসর গ্রহণ করার পূর্ব পর্যন্ত খেলেছিলেন। ব্যক্তিগতভাবে, টুটুল বেশ কিছু পুরস্কার জয়লাভ করেছেন, যার মধ্যে সাবেক ফুটবলার ও বর্তমান ক্রীড়া সংগঠক হিসেবে অসাধারণ ভূমিকার জন্য ২০০৯ সালে জাতীয় ক্রীড়া পুরস্কার জয় অন্যতম।
দেওয়ান শফিউল আরেফিন টুটুল বাংলাদেশের মানিকগঞ্জে সিংগাইরে জন্মগ্রহণ করেছেন এবং সেখানেই তার শৈশব অতিবাহিত করেছেন।
খেলোয়াড়ি জীবনের ইতি টানার পর টুটুল বাংলাদেশ আওয়ামী লীগের কেন্দ্রীয় যুব ও ক্রীড়া বিষয়ক সম্পাদকের দায়িত্ব পালন করেছিলেন।
খোদা বক্স মৃধা

খোদা বক্স মৃধা (জানুয়ারি ২২, ১৯৪৫ – মার্চ ৩০, ২০১০) বাংলাদেশের একজন জনপ্রিয় ক্রীড়া ধারাভাষ্যকার, খেলোয়াড় ও ক্রীড়া সংগঠক। তিনি দীর্ঘদিন বাংলাদেশ টেলিভিশন ও বেতারে এ বিভিন্ন ক্রীড়ানুষ্ঠান সম্প্রচারে ধারাভাষ্য দিয়েছেন।
খোদা বক্স ২২ জানুয়ারি ১৯৪৫ সালে রাজশাহীর হেতেমখাঁয় জন্মগ্রহণ করেন। তিনি রাজশাহীর মুসলিম উচ্চ বিদ্যালয় থেকে ১৯৬১ সালে মাধ্যমিক শিক্ষা সমাপ্ত করে রাজশাহী কলেজে ভর্তি হন ১৯৬৩ সালে এইচএসসি পাস করেন। এরপর তিনি রাজশাহী বিশ্ববিদ্যালয় থেকে রাষ্ট্রবিজ্ঞানে স্নাতক ও স্নাতকোত্তর ডিগ্রী অর্জন করেন।
১৯৬৮ সালে সিলেট এমসি কলেজে রাষ্ট্রবিজ্ঞান বিষয়ে অধ্যাপনা দিয়ে শিক্ষকতা পেশার শুরু। এরপর তিনি বিভিন্ন সময় রাজশাহী সরকারি সিটি কলেজ, নিউ গভর্নমেন্ট ডিগ্রি কলেজ, রাজশাহী কলেজ এবং রাজশাহী সরকারি মহিলা কলেজে দায়িত্ব পালন করেন। ১৯৯৪ সালের মে মাসে তিনি শরীয়তপুরের নড়িয়া সরকারি কলেজের অধ্যক্ষ নিযুক্ত হন। ২০০৩ সালে রাজশাহী সরকারি কলেজ থেকে শিক্ষকতা পেশা থেকে অবসর গ্রহণ করেন।
খোদা বক্স খেলোয়াড় হিসেবে রাজশাহী জেলা ক্রিকেট দলের অধিনায়কত্ব করেছেন। রাজশাহীতে ১৯৬০ সালে তিনি প্রতিষ্ঠা করেছেন সানরাইজ স্পোর্টিং ক্লাব নামের একটি ক্রীড়া সংগঠন।
১৯৭২ সালে এক অডিশনের মাধ্যমে তিনি বাংলাদেশ বেতারে ধারাভাষ্যকার হিসেবে সুযোগ পান। ধারাভাষ্যে তার অভিষেক হয় সে বছরই কলকাতা ইস্টবেঙ্গল বনাম রাজশাহী জেলা ফুটবল দলের একটি প্রদর্শনী ম্যাচে, যা রাজশাহী বেতারে সরাসরি সম্প্রচারিত হয়। এর ছয় বছর পর তিনি বাংলাদেশ টেলিভিশনে ধারাভাষ্যকার হিসেবে তালিকাভুক্ত হন। এরপর থেকে মৃত্যুর পূর্বে প্রায় ৩৮ বছর ধারাভাষ্যকার হিসেবে কাজ করেছেন তিনি। ২০১০ সালের ২১ মার্চ চট্টগ্রামে অনুষ্ঠিত বাংলাদেশ বনাম ইংল্যান্ডের মধ্যকার ক্রিকেট ম্যাচে তিনি যে ধারাভাষ্য দেন, সেটিই ছিল তার সর্বশেষ ধারাভাষ্য।
এছাড়া তিনি রাজশাহী টেনিস কমপ্লেক্স ও রাজশাহী জেলা ক্রীড়া সংস্থার সদস্য ছিলেন; কাজ করেছেন বাংলাদেশ ক্রিকেট বোর্ডের নির্বাহী সদস্য হিসেবেও।
২০১০ সালে মুক্তিপ্রাপ্ত খিজির হায়াৎ খান পরিচালিত "জাগো" চলচ্চিত্রে তিনি ধারাভাষ্যকার হিসেবে অভিনয় করেন।
খোদা বক্স মৃধা ৩০শে মার্চ, ২০১০ সালে মৃত্যুবরণ করেন। মৃত্যুর কিছুদিন আগ থেকেই তিনি টাইফয়েড ও নিউমোনিয়াতে ভুগছিলেন। তাকে হেতেমখাঁ কবরস্থানে দাফন করা হয়।
শামীম আজাদ

শামীম আজাদ একজন ব্রিটিশ-বাংলাদেশি সাহিত্যিক। দীর্ঘদিন যাবত যুক্তরাজ্যের রাজধানী লন্ডনে বসবাস করছেন।[২০২৩ সালে বাংলা একাডেমী পুরস্কার পেয়েছেন] তাঁর কবিতায় বাংলাদেশের প্রকৃতির ভাষিক রূপ ফুটে ওঠেছে।
আজাদ ১৯৫২ সালের ১১ নভেম্বর ময়মনসিংহে (যে শহর ছিল তাঁর বাবার কর্মস্থল) জন্মগ্রহণ করেন। তাঁর পৈতৃক নিবাস সিলেটে। ১৯৬৭ সালে জামালপুর বালিকা উচ্চ বিদ্যালয় থেকে তিনি মাধ্যমিক পরীক্ষা দেন। এরপর ১৯৬৯ সালে কুমুদিনী সরকারি মহিলা কলেজ থেকে তিনি উচ্চ মাধ্যমিক পরীক্ষা দেন। এরপর তিনি ঢাকা বিশ্ববিদ্যালয়ে ভর্তি হন ১৯৭২ সালে স্নাতক ডিগ্রি অর্জন করেন এবং ১৯৭৩ সালে অর্জন করেন স্নাতকোত্তর ডিগ্রি।
১৯৯০ সালে শামীম আজাদ লন্ডনে যান।
শ্যামল মিত্র

শ্যামল মিত্র (১৪ জানুয়ারি ১৯২৯ – ১৫ নভেম্বর ১৯৮৭) পশ্চিম বাংলার এক প্রখ্যাত গায়ক, সুরকার ও সঙ্গীত শিল্পী। পঞ্চাশ ও ষাটের দশকের সবচেয়ে জনপ্রিয় গায়কদের অন্যতম। তার অনেক গান আজও বাঙালি শ্রোতাদের কাছে আদৃত। তার সুর করা জনপ্রিয় চলচ্চিত্র হল আনন্দ আশ্রম ও অমানুষ। তার পুত্রের নাম সৈকত মিত্র।
শ্যামল মিত্রের জন্ম ব্রিটিশ ভারতের অবিভক্ত চব্বিশ পরগনা জেলার নৈহাটিতে। অবশ্য তাঁদের আদি নিবাস ছিল হুগলি জেলার শিয়াখালার নিকটবর্তী পাতুল গ্রামে। পিতা ছিলেন নৈহাটির খ্যাতনামা চিকিৎসক সাধনকুমার মিত্র। তিনি চাইতেন শ্যামল তার মত একজন চিকিৎসক হন। কিন্তু ছোটবেলা থেকেই শ্যামল মিত্র খুব গান ভালবাসতেন। মাতা প্রতিভাময়ী এবং স্থানীয় গায়ক মৃণালকান্তি ঘোষের অনুপ্রেরণায় সঙ্গীতেই আকৃষ্ট হন এবং সেই মতো সঙ্গীত শিক্ষা চলতে থাকে। ভারতীয় গণনাট্য সংঘের সদস্যরা প্রায়ই তাঁদের বাড়িতে বাবার কাছে আসতেন। তাদের সূত্রে তরুণ শ্যামল মিত্রের যোগাযোগ ঘটে সলিল চৌধুরীর সঙ্গে। তিনি ভগিনী রেবাকে নিয়ে ভারতীয় গণনাট্য সংঘ আয়োজিত পথসভায় প্রথম গাইলেন "ও আলোর পথযাত্রী"।
শ্যামলের প্রাথমিক শিক্ষা স্থানীয় স্কুলে। হুগলি মহসিন কলেজ থেকে আই.এ এবং কলকাতার বঙ্গবাসী কলেজ থেকে বি.এ পাশ করেন। তার সঙ্গীত শিক্ষার গুরু সুধীরলাল চক্রবর্তী পরে শেখেন সতীনাথ মুখোপাধ্যায়ের কাছে।
১৯৪৮ খ্রিস্টাব্দে শ্যামল মিত্র প্রথম রেকর্ড করেন সুধীরলাল চক্রবর্তীর সুরে। বিখ্যাত সুরকার সুবল দাশগুপ্ত, অনুপম ঘটক, হিমাংশু দত্ত, রবিন চট্টোপাধ্যায়ের সুরে অনেক গান গেয়েছেন। তার রেকর্ডের সংখ্যা প্রায় সাড়ে চার হাজার। প্রথম প্লে ব্যাক গায়ক হিসেবে ১৯৪৮ সালে 'সুনন্দার বিয়ে'তে সাড়া ফেলেন। অনেক ছবির সংগীত পরিচালক ছিলেন তিনি। হিন্দি চলচ্চিত্রে বেশ কয়েকটি হিন্দি গানের সুরও তার দেওয়া।
ফজলে লোহানী

ফজলে লোহানী (১৯২৮ – অক্টোবর ৩০, ১৯৮৫) বাংলাদেশের একজন প্রখ্যাত সাংবাদিক ও টেলিভিশন ব্যক্তিত্ব। বিটিভির ম্যাগাজিন অনুষ্ঠান যদি কিছু মনে না করেন-এর উপস্থাপক হিসেবে তিনি বিপুল জনপ্রিয়তা লাভ করেন। ১৯৮৫ সালে আকস্মিকভাবে মৃত্যুবরণ করেন। তার ভাই ফতেহ লোহানী ছিলেন বিশিষ্ট সাংস্কৃতিক ব্যক্তিত্ব।
লোহানী ১৯২৮ সালের ১২ মার্চ সিরাজগঞ্জ জেলার কাউলিয়া গ্রামে জন্মগ্রহণ করেন। বাবা আবু লোহানী ছিলেন সাংবাদিক ও সাহিত্যিক ও মা ফাতেমা লোহানী ছিলেন কলকাতা করপোরেশন স্কুলের শিক্ষিকা। তিনি সিরাজগঞ্জ বিএল স্কুল থেকে ম্যাট্রিক এবং কলকাতা প্রেসিডেন্সি কলেজ থেকে বিএসসি পাস করেন। ১৯৪৮ সালে ঢাকা বিশ্ববিদ্যালয়ে পদার্থবিজ্ঞান বিভাগে এমএসসি ক্লাসে ভর্তি হলেও চূড়ান্ত পরীক্ষায় অংশ নেননি। তার বড় ভাই ফতেহ লোহানী ছিলেন বিশিষ্ট সাংস্কৃতিক ব্যক্তিত্ব।
লোহানী ১৯৪৭ সালে ঢাকা থেকে "পূর্ব বাংলা" নামে সাপ্তাহিক পত্রিকা এবং ১৯৪৯ এ অগত্যা নামের একটি জনপ্রিয় মাসিক ম্যাগাজিন প্রকাশ করেন। জন্মভূমিতে সাংবাদিক হিসেবে কয়েক বছর কাজ করার পরে তিনি যুক্তরাজ্যে চলে যান এবং সেখানে বিবিসি তে কাজ করেন। পরবর্তীতে তিনি দেশে ফিরে এলে একজন সাংবাদিক এবং লেখক হিসেবেই পরিচিত ছিলেন। তিনি পেনশন নামে একটি চলচ্চিত্র প্রযোজনা করেন।
রকিবুল হাসান (ক্রিকেটার, জন্ম ১৯৫৩)

এএসএম রকিবুল হাসান (জন্ম: ১৯৫৩ - ) বাংলাদেশের এক কৃতি ক্রিকেট খেলোয়াড়। পাকিস্তান আমলে তার খেলোয়াড়ী জীবন শুরু। ওপেনিং ব্যাটার হিসেবে প্রচুর সফলতা অর্জন করেন। এক সময় পাকিস্তান টেস্ট দলে তার অন্তর্ভুক্তির সমূহ সম্ভাবনা ছিল। অনেকের মতে পূর্ব পাকিস্তানি ও বাঙালি বিধায় তাকে সেই সুযোগ দেওয়া হয়নি। ১৯৬৯-৭০ মৌসুমে ঢাকায় অনুষ্ঠিত পাকিস্তান-নিউজিল্যান্ড টেস্ট সিরিজে দ্বাদশ খেলোয়াড় হিসেবে পূর্ব পাকিস্তানের রকিবুল হাসান সুযোগ পান। বাংলাদেশ সৃষ্টির পর দীর্ঘদিন জাতীয় দলের ওপেনার হিসেবে দায়িত্ব পালন করেন। তিনি ২০২৩ সালে স্বাধীনতা পুরস্কার প্রাপ্ত ব্যক্তি।
আখ

আখ বা ইক্ষু (বৈজ্ঞানিক নাম "Saccharum officinarum") পোয়াসি পরিবারের একটি সপুষ্পক উদ্ভিদ। এর রস চিনি ও গুড় তৈরির জন্য ব্যবহার হয় বলে এর চাষ করা হয়। আখ শব্দের উৎপত্তি "ইক্ষু" থেকে। আখ হচ্ছে বাঁশ ও ঘাসের জাতভাই। বাংলাদেশে এর যে প্রজাতি চাষ হয় তার বৈজ্ঞানিক নাম "Saccharum officinarum"। বাংলাদেশের সবচেয়ে বেশি আখ উৎপাদিত হয় নাটোর জেলায়। একক জেলা হিসেবে বাংলাদেশের ১৫ টি সরকারি চিনিকলের মধ্য এই জেলায় দুটি চিনিকল অবস্থিত।
আখ একটি বর্ষজীবি উদ্ভিদ। প্রথাগতভাবে আখের কান্ডের একটি টুকরার দুই-তৃতীয়াংশ মাটিতে পুঁতে দিয়ে এর চাষ করা হয়। তবে ইদানীং বৈজ্ঞানিক পদ্ধতিতে গবেষণাগারে টিস্যু কালচারের মাধ্যমেও আখের ব্যাপক চাষ হচ্ছে।
বাংলাদেশে গড়ে প্রতি বছর ০.৪৩ মিলিয়ন একর জমিতে ৭.৩ মিলিয়ন মে.টন আখ উৎপন্ন হয়। দেশের ১৫টি চিনিকলে বছরে গড়ে ১.৫-১.৯৯ লক্ষ মে. টন চিনি উৎপন্ন হয়, বাকিটা গুড় ও খাওয়ার জন্য ব্যবহার হয়। বাংলাদেশ চিনি ও খাদ্য শিল্প কর্পোরেশন BSFIC নামে প্রতিষ্ঠান চিনি শিল্প নিয়ন্ত্রণ করে।
বেসরকারিভাবে ২০০৭-এ আরো ৩টি কোম্পানি চিনি উৎপাদনে আসছে, যার মধ্যে মেঘনা গ্রুপের বাৎসরিক উৎপাদন ক্ষমতা ৬ লাখ মে. টন বলে বলা হচ্ছে। বাংলাদেশের বাৎসরিক চিনির চাহিদা ১০-১২ লক্ষ মে. টন যার ১.৫ লক্ষ টন দেশে উৎপন্ন হয়, বাকিটা আমদানি ও চোরাই পথে আসে।
নাসরীন পারভীন হক

নাসরীন পারভীন হক (১৮ নভেম্বর ১৯৫৮ - ২৪ এপ্রিল ২০০৬) ছিলেন বাংলাদেশের একজন মানবাধিকার নেত্রী এবং নারীমুক্তি আন্দোলনের অন্যতম পথিকৃৎ। তিনি ২০০৩ সাল থেকে মৃত্যুর পূর্ব পর্যন্ত একশনএইড বাংলাদেশের কান্ট্রি ডিরেক্টর ছিলেন।
নাসরীন ১৯৫৮ সালের ১৮ নভেম্বর জন্মগ্রহণ করেন। তার পিতার নাম মোহাম্মদ রফিকুল হক যিনি ছিলেন একজন প্রকৌশলী ও মাতার নাম জাহেদা খানম যিনি কবি হিসেবে পরিচিত ছিলেন। তিনি বাবা-মায়ের শেষ সন্তান। বড় ভাই হাসান মোস্তফা হক স্থপতি ছিলেন। ১৯৯১ সালে তিনি মৃত্যুবরণ করেন। মেজভাই শামীম হক প্রকৌশলী; তিনি এখন আমেরিকার হিউস্টনে কর্মরত আছেন। বড় বোন শিরিন হক সমাজকর্মী এবং ডাঃ জাফরুল্লাহ'র স্ত্রী। নাসরীন হকের ডাকনাম হ্যাপি; তবে মা-বাবা, আত্মীয়স্বজন এবং তার স্বামী তাকে হ্যাপন নামে ডাকতেন।
নাসরীন হক ঢাকার হলিক্রস স্কুল থেকে মাধ্যমিক স্কুল সার্টিফিকেট পরীক্ষায় পাশ করেন। এর পর পরই ১৯৭৬ সালে তিনি আমেরিকায় চলে যান। আমেরিকায় ডালাস শহরের উপকণ্ঠে হোকাডে স্কুলে পড়াশোনার পর বেইলর কলেজ অফ মেডিসিনে ইন্টার্নশিপ শেষ করেন।
বড় দুই ভাইয়ের মত প্রকৌশল বা স্থাপত্যবিদ্যার দিকে না গিয়ে তিনি পুষ্টিবিজ্ঞান বিষয়ে পড়াশোনায় আগ্রহী হন। এ উদ্দেশ্যে তিনি চলে যান স্টেট ইউনিভার্সিটি অফ নিউ ইয়র্ক-এ এবং সেখান থেকেই স্নাতক শ্রেণীর পড়াশোনা সম্পন্ন করেন। এরপর তিনি সান ফ্রান্সিসকোর বিখ্যাত শিক্ষা প্রতিষ্ঠান ইউনিভার্সিটি কলেজ অফ বার্কলিতে পড়াশোনা করেন এবং সেখান থেকেই মাস্টার্স ডিগ্রী অর্জন করেন।
পাকির আলি

মোহাম্মদ নিজাম পাকির আলি একজন প্রাক্তন শ্রীলংকান ফুটবলার ও প্রশিক্ষক। তিনি একজন স্টপার ব্যাক ছিলেন। তিনি শ্রীলংকার জাতীয় ফুটবল দল ও আই লীগের দল চিরাগ ইউনাইটেড ক্লাব কেরালার ম্যানেজার ছিলেন। এছাড়াও তিনি বাংলাদেশের পিডাব্লিউডি, আবাহনী, মোহামেডান, শেখ জামাল ও বিজেএমসিতে দলের প্রশিক্ষক ছিলেন। ২০২০ হতে তিনি বাংলাদেশ পুলিশ ফুটবল দলের প্রশিক্ষক হিসেবে নিযুক্ত।
পাকির আলি আশির দশকে বাংলাদেশে আবাহনী দলের শীর্ষস্থানীয় তারকা ছিলেন। আবাহনীর হয়ে বেশ ক’টি শিরোপা জিতেছিলেন তিনি। আবাহনীর পর বেশ কয়েকদিন তিনি পিডাব্লিউডি দলের হয়ে ঢাকা লীগে খেলেছিলেন।
এমেকা এজেউগো

এমেকা এজেউগো (Emeka Ezeugo) একজন প্রাক্তন নাইজেরীয় ফুটবলার। আশির দশকের শেষভাগে মোহামেডান দলের শীর্ষস্থানীয় তারকা ছিলেন। সেসময়ের জাতীয় ফুটবল লিগে মোহামেডানের আধিপত্যের একটি মুল কারণ, এবং লিগের সেরা বিদেশী খেলোয়াড়দের অন্যতম। তিনি দর্শক ও সাংবাদিক উভয়ের কাছেই এমেকা নামে অধিক পরিচিত ছিলেন। এমেকা ১৯৯৪ এর নাইজেরীয় বিশ্বকাপ ফুটবল দলের সদস্য ছিলেন।
২০১২ সালের ফেব্রুয়ারিতে বাংলাদেশের মোহামেডান স্পোর্টিং ক্লাবের কোচ থাকাকালীন তিনি ইসলাম ধর্ম গ্রহণ করেন।
মোনেম মুন্না

মোহাম্মদ মোনেম মুন্না (৯ জুন ১৯৬৬ – ১২ ফেব্রুয়ারি ২০০৫; মোনেম মুন্না নামে সুপরিচিত) একজন বাংলাদেশী পেশাদার ফুটবল খেলোয়াড় ছিলেন। ভক্তদের কাছে কিংব্যাক ডাকনামে পরিচিত মুন্না তার ১৫ বছরের খেলোয়াড়ি জীবনের অধিকাংশ সময় ঢাকা আবাহনীর হয়ে একজন রক্ষণভাগের খেলোয়াড় হিসেবে খেলেছিলেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেলেছিলেন।
১৯৮০–৮১ মৌসুমে, বাংলাদেশী ফুটবল ক্লাব পোস্ট অফিসের যুব পর্যায়ের হয়ে খেলার মাধ্যমে মুন্না ফুটবল জগতে প্রবেশ করেছিলেন এবং পরবর্তীকালে শান্তিনগরের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছিলেন। ১৯৮৩–৮৪ মৌসুমে, বাংলাদেশী ক্লাব মুক্তিযোদ্ধা সংসদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি ২ মৌসুম অতিবাহিত করেছিলেন। অতঃপর ১৯৮৬–৮৭ মৌসুমে তিনি ব্রাদার্স ইউনিয়নে যোগদান করেছিলেন। ব্রাদার্স ইউনিয়নে মাত্র ১ মৌসুম অতিবাহিত করার পর ঢাকা আবাহনীর সাথে চুক্তি স্বাক্ষর করেছিলেন। ১৯৯১–৯২ মৌসুমে, তিনি ভারতীয় ক্লাব ইস্টবেঙ্গলে যোগদান করার মাধ্যমে দ্বিতীয় বাংলাদেশী ফুটবলার হিসেবে দেশের বাইরে পেশাদার লিগে খেলার সুযোগ পেয়েছিলেন। পরবর্তীকালে, তিনি পুনরায় ঢাকা আবাহনীর হয়ে খেলেছিলেন। সর্বশেষ ১৯৯৮–৯৯ মৌসুমে, তিনি ঢাকা আবাহনী হতে পুনরায় ভারতীয় ক্লাব ইস্টবেঙ্গলে যোগদান করেছিলেন; ইস্টবেঙ্গলের হয়ে মাত্র ১ মৌসুম খেলার পর তিনি অবসর গ্রহণ করেছিলেন।
১৯৮৬ সালে, মুন্না বাংলাদেশের হয়ে আন্তর্জাতিক পর্যায়ে অভিষেক করেছিলেন। দলগতভাবে, মুন্না সর্বমোট ৫টি শিরোপা জয়লাভ করেছিলেন, যার সবগুলো ঢাকা আবাহনীর হয়ে জয়লাভ করেছিলেন।
মোহাম্মদ মোনেম মুন্না ১৯৬৬ সালের ৯ই জুন তারিখে বাংলাদেশের নারায়ণগঞ্জে জন্মগ্রহণ করেছিলেন এবং সেখানেই তার শৈশব অতিবাহিত করেছিলেন।
১৯৮৬ সালে, মুন্না আন্তর্জাতিক ফুটবলে বাংলাদেশের হয়ে অভিষেক করেছিলেন। তিনি তিনবার জাতীয় দলের অধিনায়কের দায়িত্ব পালন করেছিলেন। ১৯৯৫ সালে তার নেতৃত্বে বাংলাদেশ মিয়ানমারে অনুষ্ঠিত ৪ জাতির টাইগার ট্রফি জয়লাভ করেছিল, যা দেশটির প্রথম আন্তর্জাতিক শিরোপা জয় ছিল। তার অধিনায়কত্বেই ১৯৯৫ সাফ গেমসে বাংলাদেশ রানার-আপ হয়েছিল।
১৯৯৭ সালের ৩১শে মার্চ তারিখে মুন্না ৩০ বছর বয়সে বাংলাদেশের তার সর্বশেষ ম্যাচটি খেলে আন্তর্জাতিক ফুটবল থেকে অবসর গ্রহণ করেছিলেন। সৌদি আরবের জেদ্দার প্রিন্স আব্দুল্লাহ আল ফয়সাল স্টেডিয়ামে অনুষ্ঠিত মালয়েশিয়ার বিরুদ্ধে উক্ত ম্যাচে বাংলাদেশ ১–০ গোলের ব্যবধানে পরাজিত হয়েছিল, ম্যাচটিতে তিনি পূর্ণ ৯০ মিনিট খেলেছিলেন।
২০০৮ সালে ঢাকা সিটি কর্পোরেশন মুন্নার স্মরণে ধানমন্ডির ৮ নম্বর সেতুটির নাম "মোনেম মুন্না সেতু" রাখে।
মুন্না ইয়াসমিন মোনেম সুরভীর সাথে বিবাহ বন্ধনে আবদ্ধ হয়েছিলেন। তাদের উভয়ের ইউসরা মোনেয়া দানিয়া নামে একটি কন্যাসন্তান এবং আজমান সালিদ নামে একটি পুত্রসন্তান রয়েছে।
কিডনির জটিলতার কারণে ১৯৯৭ সালে মুন্না ফুটবল থেকে অবসর গ্রহণ করেন।
২০০৫ সালের ১২ই ফেব্রুয়ারি তারিখে, বাংলাদেশের নারায়ণগঞ্জে কিডনিজনিত রোগে আক্রান্ত হয়ে তিনি মৃত্যুবরণ করেছেন।
উইল্‌স‌ লিট্‌ল ফ্লাওয়ার স্কুল এন্ড কলেজ

উইল্‌স্ লিট্‌ল্ ফ্লাওয়ার স্কুল এন্ড কলেজ ঢাকার কাকরাইলে অবস্থিত একটি নামকরা বিদ্যালয় এবং কলেজ। এখানে বাংলা ও ইংরেজি মাধ্যম এবং ইংরেজি সংস্করণে শিক্ষা দেয়া হয়। ১৯৫৬ সালে হিতৈষী ব্যক্তি জোসেফাইন উইল্‌স্ এই বিদ্যালয় প্রতিষ্ঠা করেন।
উইল্‌স্ লিট্‌ল্ ফ্লাওয়ার স্কুল এন্ড কলেজ ঢাকা শহরের কাকরাইলে অবস্থিত।
চ্যানেল এস

চ্যানেল এস একটি যুক্তরাজ্যভিত্তিক ফ্রি-টু-এয়ার টেলিভিশন চ্যানেল, যা মূলত ব্রিটিশ বাংলাদেশি সম্প্রদায়ের জন্য লক্ষ্য করা হয়েছে। এই চ্যানেলটি ২০০৪ সালের ১৬ ডিসেম্বর মাহি ফেরদৌস জলিল, একজন লন্ডনপ্রবাসী বাংলাদেশি ব্যবসায়ী, প্রতিষ্ঠা করেন। প্রথমে এটি স্কাই-এ এটিএন গ্লোবালের সঙ্গে টাইমশেয়ারিং চুক্তির মাধ্যমে সম্প্রচার শুরু করে এবং পরে ২০০৫ সালে সপ্তাহে ৭ দিন, ২৪ ঘণ্টা সম্প্রচার করতে শুরু করে। বর্তমানে এটি স্কাই চ্যানেল ৭৭৭-এ পাওয়া যায়। চ্যানেলটি নিজেকে "বিশ্বজুড়ে ব্রিটিশ বাংলাদেশিদের কণ্ঠস্বর" হিসেবে দাবি করে এবং সম্প্রদায়ের প্রয়োজন অনুযায়ী অনুষ্ঠান প্রচার করে। এর স্লোগান হলো "কমিউনিটির জন্য কাজ করছি"।
চ্যানেল এস উত্তর-পূর্ব লন্ডনের ওয়ালথামস্টোতে প্রেস্টিজ হাউসে অবস্থিত। এটি বাংলা, সিলেটি এবং কিছু ব্রিটিশ ইংরেজি ভাষায় অনুষ্ঠান সম্প্রচার করে। এটি প্রথম বাংলাদেশি চ্যানেল যা সিলেটি ভাষায় উল্লেখযোগ্য পরিমাণে কন্টেন্ট সম্প্রচার করেছে, যা যুক্তরাজ্যে বসবাসকারী বাংলাদেশিদের মধ্যে একটি বিশ্বস্ত অনুসারী গোষ্ঠী তৈরি করেছে, যাদের অধিকাংশই সিলেট অঞ্চল থেকে আগত। ২০০৪ সালে চ্যানেলটি চালু হওয়ার পর থেকে চ্যানেল এস এবং বাংলা টিভির মধ্যে তীব্র প্রতিদ্বন্দ্বিতা দেখা গেছে, যেখানে চ্যানেল এস বৈশাখী মেলার সম্প্রচার অধিকার অর্জন করেছে। যুক্তরাজ্যে একটি জরিপে দেখা গেছে, চ্যানেল এস যুক্তরাজ্যে সবচেয়ে বেশি দেখা বাংলা টিভি চ্যানেল।
২০০৭ সালের জুনে ফার্স্ট সলিউশন মানি ট্রান্সফার, যা চ্যানেল এস-এর একজন ব্যবস্থাপনা পরিচালকের মাধ্যমে পরিচালিত একটি আর্থিক সেবা প্রতিষ্ঠান, দেউলিয়া হয়ে যায় এবং এর ফলে জনসাধারণের কাছ থেকে শত শত হাজার পাউন্ড ঋণ হয়। চ্যানেল এস-এর চেয়ারম্যান মাহি ফেরদৌস জলিল বাংলা টিভির বিরুদ্ধে একটি নিষেধাজ্ঞার আবেদন করেন, যাতে চ্যানেল এস বা তার চেয়ারম্যানের বিরুদ্ধে অপকর্মের অভিযোগ সম্প্রচার করা না হয়। পাশাপাশি তিনি কয়েকজন বিশিষ্ট ব্যবসায়ীর বিরুদ্ধে মানহানির মামলা দায়ের করেন, যারা এই অভিযোগগুলো করেছিলেন।
এপ্রিল ২০০৮ পর্যন্ত, চ্যানেল এস (অন্যান্য বাংলা চ্যানেলের সঙ্গে) যোগাযোগ আইন ২০০৩ লঙ্ঘনের অভিযোগে অফকমের তদন্তের আওতায় ছিল। এটি ২০০৮ সালের লন্ডন মেয়র নির্বাচন চলাকালে লিবারেল ডেমোক্র্যাটদের নির্বাচনী বিজ্ঞাপন প্রচার করেছিল। চ্যানেলটি স্থানীয় লিবারেল ডেমোক্র্যাট প্রার্থী জালাল রজনউদ্দিনের বিজ্ঞাপন গ্রহণ করেছিল। অফকম তদন্তে চ্যানেল এস-কে টিভি বিজ্ঞাপন কোড লঙ্ঘনের জন্য দোষী সাব্যস্ত করে।
২০০৮ সালের ৪ আগস্ট, লন্ডন পুলিশের তথ্য অনুযায়ী, চ্যানেল এস-এর প্রতিষ্ঠাতা মাহি ফেরদৌস জলিল (মোহাম্মদ ফেরদৌস) ক্রয়ডন ক্রাউন কোর্টে গাড়ি বীমা জালিয়াতির অভিযোগে দোষী সাব্যস্ত হন এবং তাকে ১৮ মাসের কারাদণ্ড দেওয়া হয়। এই দলটি ভুয়া গাড়ি বীমা দাবি করার ষড়যন্ত্রে জড়িত ছিল এবং তাদের AXA বীমা কোম্পানিকে ক্ষতিপূরণ দিতে আদেশ দেওয়া হয়। জলিলের গ্রেপ্তারের পর চ্যানেল এস এবং বাংলা টিভির মধ্যে এক ধরনের গণমাধ্যম যুদ্ধ শুরু হয়। বাংলা টিভি জলিল এবং চ্যানেল এস-এর বিরুদ্ধে নেতিবাচক সংবাদ প্রচার করে, যা প্রচারণা এবং ঘটনাটি নিয়ে বিভিন্ন জল্পনা-কল্পনার সৃষ্টি করে। এই পরিস্থিতি সম্প্রদায় এবং রাজনীতিবিদদের মধ্যে উদ্বেগ সৃষ্টি করে, এবং অনেকে এটি বাংলা টিভির মাধ্যমে চ্যানেল এস-এর ওপর আক্রমণ হিসেবে দেখেন। জলিল তার সাজা ভোগ করে ৭ মাস পরে মুক্তি পান এবং ২০০৯ সালের ৩০ মার্চ চ্যানেল এস কমিউনিটি অ্যাওয়ার্ডসে অংশ নেন। তবে, ২০১৩ সালের জুলাইয়ে জলিল অর্থপাচারের জন্য দোষী সাব্যস্ত হন, যা একটি বীমা জালিয়াতির অংশ ছিল, এবং তাকে তিন বছরের কারাদণ্ড দেওয়া হয়।
জন আপডাইক

জন আপ্‌ডাইক্‌ মার্কিন যুক্তরাষ্ট্রের একজন খ্যাতিমান ঔপন্যাসিক ও ছোটগল্পকার। দ্বিতীয় বিশ্বযুদ্ধ পরবর্তীকালের সবচেয়ে গুরুত্বপূর্ণ মার্কিন লেখকদের মাঝে তাকে গণ্য করা হয়।
রেবিট্‌ এংস্ট্রম্‌ (Rabbit Angstrom) নামক চরিত্রকে ঘিরে লেখা চারটি উপন্যাস তার বিখ্যাত সৃষ্টি। রেবিট্‌ উপন্যাস সমূহঃ
ফিলিপ রথ্‌

ফিলিপ রথ্‌‌ মার্কিন যুক্তরাষ্ট্রের একজন খ্যাতিমান ঔপন্যাসিক। তিনি ইহুদি বংশোদ্ভূত। দ্বিতীয় বিশ্বযুদ্ধ পরবর্তীকালের সবচেয়ে শক্তিশালী মার্কিন লেখকদের মাঝে তাকে গণ্য করা হয়। তার ১৯৬৯ সালের উপন্যাস "পোর্টনয়'জ কম্প্লেইন্ট্‌" (Portnoy's Complaint) ব্যাপক পাঠক জনপ্রিয়তা লাভ করে।
নব্বইয়ের দশক থেকে তিনি আবার নতুন বিক্রমে লিখে চলেছেন। এসময়ে লেখা তার সফল উপন্যাসসমূহঃ
২০০৬ সালের মে মাসে নিউ ইয়র্ক টাইম্‌স্‌ পত্রিকা বিগত ২৫ বছরের সেরা মার্কিন উপন্যাসের একটি তালিকা তৈরি করে। মোট ২২টি উপন্যাসের মধ্যে ৬টি উপন্যাসই ছিল ফিলিপ রথের লেখা।
করম্যাক ম্যাকা‌র্থি

করম্যাক্ ম্যাকা‌র্থি (ইংরাজি - "Cormac McCarthy"; আসল নাম - "চার্লস ম্যাকার্থি"; জন্ম: ২০শে জুলাই, ১৯৩৩) মার্কিন যুক্তরাষ্ট্রের একজন খ্যাতনামা ঔপন্যাসিক। তিনি মূলত ওয়েস্টার্ন প্রেক্ষাপটে উপন্যাস লিখে থাকেন। নব্বইয়ের দশকে লেখা "বর্ডার উপন্যাসত্রয়ী" তার সেরা সৃষ্টি। এই ত্রয়ীর উপন্যাসগুলো হল: "অল দ্য প্রিটি হর্সেজ", "দ্য ক্রসিং" এবং "সিটিস অফ দ্য প্লেইন"। "দ্য রোড" উপন্যাসের জন্য তিনি ২০০৭ সালে পুলিৎজার পুরস্কার লাভ করেন। এছাড়া তার "নো কান্ট্রি ফর ওল্ড ম্যান" উপন্যাস অবলম্বনে ২০০৭ সালে একই নামে একটি চলচ্চিত্র নির্মিত হয় যা সেরা চিত্রের জন্য একাডেমি পুরস্কার লাভ করে।
রিচার্ড ফোর্ড

রিচার্ড ফোর্ড (ইংরেজি: Richard Ford; জন্ম: ১৬ই ফেব্রুয়ারি, ১৯৪৪) হলেন একজন মার্কিন ঔপন্যাসিক ও ছোটগল্পকার। 'ফ্রাঙ্ক ব্যাস্‌কোম্ব্‌' (Frank Bascombe) নামক চরিত্রকে ঘিরে লেখা ধারাবাহিক উপন্যাস - "দ্য স্পোর্টস্‌রাইটার" (১৯৮৬), "ইন্ডেপেন্ডেন্স্‌ ডে" (১৯৯৫) ও "দ্য লে অব দ্য ল্যান্ড" (২০০৬) তার সবচেয়ে বিখ্যাত সৃষ্টি। তার অন্যান্য সৃষ্টিকর্মের মধ্যে রয়েছে ছোটগল্প সংকলন "রক স্প্রিংস" ও "লেট মি বি ফ্র্যাঙ্ক উইথ ইউ"।
ফোর্ড ১৯৪৪ সালের ১৬ই ফেব্রুয়ারি মিসিসিপির জ্যাকসনে জন্মগ্রহণ করেন। তার পিতা পার্কার ক্যারল ফোর্ড এবং মাতা এডনা ফোর্ড। পার্কার ছিলেন ক্যান্সাস সিটি ভিত্তিক ফল্টলেস স্ট্রার্চের পর্যটন কর্মী। তার মায়ের সম্পর্কে তিনি বলেন, তার প্রথম আকাঙ্ক্ষা ছিল তার পিতার ভালোবাসা অর্জন এবং দ্বিতীয় ছিল একজন মা হওয়া। ফোর্ডের যখন আট বছর বয়স, তখন তার পিতার একটি মারাত্মক হার্ট অ্যাটাক হয়। ফলে তাকে বেশিরভাগ সময় তার দাদার সাথে কাটাতে হয়। তার দাদা ছিলেন একজন মুষ্টিযোদ্ধা এবং আর্কানসাসের লিটল রকের একটি হোটের মালিক ছিলেন। ফোর্ডের পিতা ১৯৬০ সালে দ্বিতীয় আরেকটি হার্ট অ্যাটাকে মারা যান।
নরম্যান মেইলার

নর্‌ম্যান মেইলার্‌ (১৯২৩–২০০৭) মার্কিন যুক্তরাষ্ট্রের একজন খ্যাতিমান ঔপন্যাসিক। দ্বিতীয় বিশ্বযুদ্ধ পরবর্তীকালের সেরা মার্কিন লেখকদের মাঝে তিনি অন্যতম।
মাত্র ২৫ বছর বয়সে দ্য নেকেড্‌ এন্ড দ্য ডেড্‌ উপন্যাসটি লিখে আলোড়ন সৃষ্টি করেন। তার অন্যান্য উল্লেখযোগ্য বইয়ের মধ্যে আছেঃ
১৯৭৪ সালে জায়ারে অনুষ্ঠিত মোহাম্মদ আলি ও র্জজ ফোরম্যানের বিখ্যাত মুষ্টিযুদ্ধ যাকে রাম্ব্‌ল্‌ ইন্‌ দ্য জাংগ্‌ল্‌ (Rumble in the Jungle) নামে অভিহিত করা হয়, সেটিকে নিয়েও মেইলার একটি বিখ্যাত বই লিখেনঃ দ্য ফাইট্‌।
মেইলার মার্কিন সাহিত্যে নয়া সাংবাদিকতা (New Journalism) ধারার প্রবর্তকদের অন্যতম। এই ধারার লেখকেরা সত্যি ঘটনাকে উপন্যাস রূপে পাঠকের সামনে তুলে ধরতে প্রয়াস পান।
জন ম্যাক্সওয়েল কুতসি

জন ম্যাক্সওয়েল কূত্‌সী (; জন্ম: ফেব্রুয়ারি ৯, ১৯৪০), একজন খ্যাতনামা দক্ষিণ আফ্রিকান ঔপন্যাসিক। তিনি সাহিত্য মহলে জে. এম. কূত্‌সী নামেই সুপরিচিত। ২০০৩ সালে তিনি সাহিত্যে নোবেল পুরস্কার জয় করেন। এছাড়াও, তিনি দুইবার বুকার সাহিত্য পুরষ্কারও জিতেছেন।
কূত্‌সী দীর্ঘদিন কেপ টাউন বিশ্ববিদ্যালয়ে অধ্যাপনা করেছেন। তিনি বর্তমানে অস্ট্রেলিয়াতে বসবাস করছেন এবং সেখানকার নাগরিকত্ব নিয়েছেন।
কাজুও ইশিগুরো

কাজুও ইশিগুরো নোবেলবিজয়ী একজন খ্যাতনামা ব্রিটিশ ঔপন্যাসিক। তিনি জাপানী বংশোদ্ভূত লেখক ছোটবেলায় যুক্তরাজ্যে চলে আসেন পরিবারের সাথে, এবং ইংরেজি ভাষাতেই সাহিত্যচর্চা করে থাকেন। সাহিত্যে অবদানের জন্য ২০১৭ সালে তিনি নোবেল পুরস্কার লাভ করেন।
ইশিগুরোর জন্ম ১৯৫৪ সালে, জাপানের নাগাসাকি শহরে। ১৯৬০ সালে তাদের পরিবার ইংল্যান্ডে চলে যায়। ১৯৭০ সালে ইউনিভার্সিটি অব কেন্ট থেকে ইংরেজি ও দর্শনে স্নাতক শেষে ইউনিভার্সিটি অব এঙ্গেলিয়াতে পড়েন সৃজনশীল সাহিত্য নিয়ে৷ 
টাইম ম্যাগাজিনের জরিপে ১৯৪৫ সাল-পরবর্তী ব্রিটিশ লেখকদের মধ্যে ইশিগামির অবস্থান বত্রিশতম। তার প্রথম উপন্যাস ‘আ পেইল ভিউ অফ হিলস’৷ ইশিগামির লেখা আটটি বই মোট চল্লিশটি ভাষায় অনূদিত হয়েছে। কাজুও ইশিগুরোর উপন্যাসগুলোর মধ্যে সবচেয়ে জনপ্রিয় হলো 'দ্য রিমেইন্স অব দ্য ডে' এবং 'নেভার লেট মি গো'। এ দুটি উপন্যাস অবলম্বনে চলচ্চিত্রও তৈরি করা হয়েছে। ইশিগুরোর লেখার ধরন, চিন্তাভাবনা, এবং তার গল্পের বিষয় সমসাময়িক অনেক লেখকের তুলনায় ব্যতিক্রমী। ১৯৮৯ সালে ‘দ্য রিমেইন্স অব দ্য ডে’ বইয়ের জন্য ইশিগুরো ম্যান বুকার পুরস্কারে ভূষিত হন। অতীত বা ফেলে আসা জীবন ইশিগুরোর উপন্যাসশৈলীর একটি বিশেষ অঙ্গ।
সুইডিশ কমিটির পক্ষ থেকে এই ব্রিটিশ লেখকের ব্যাপক প্রশংসা করে বলা হয় হয় "এই লেখক নিজের আদর্শ ঠিক রেখে, আবেগপ্রবণ শক্তি দিয়ে বিশ্বের সঙ্গে আমাদের সংযোগ ঘটিয়েছেন"। তার লেখা বইগুলো হচ্ছে:
ফিলিপ‌ লার্কিন

ফিলিপ্‌ লার্কিন (আগস্ট ৯, ১৯২২ – ডিসেম্বর ২, ১৯৮৫) একজন খ্যাতিমান ইংরেজ কবি। দ্বিতীয় বিশ্বযুদ্ধ পরবর্তীকালের আধুনিক ইংরেজি কবিতায় তিনি এক গুরুত্বপূর্ণ ব্যক্তিত্ব। যুক্তরাজ্যের সবচেয়ে জনপ্রিয় কবিদের অন্যতম। জীবনের শেষ ত্রিশ বছর তিনি হাল্‌ বিশ্ববিদ্যালয়ের গ্রন্থাগারিকের দায়িত্ব পালন করেন। এ বিধায় তাকে মাঝেমাঝে হালের তপস্বী (Hermit of Hull) আখ্যা দেয়া হয়। তিনি তার শিক্ষা জীবনে প্রাথমিক বিদ্যালয়ের পরে জন কলেজে এবং অক্সফোর্ড কলেজ থেকে স্নাতক পাস করেন।
জন ল্য কারে

জন ল্য কারে (১৯৩১-২০২০) (আসল নামঃ ডেভিড কর্ণওয়েল) একজন খ্যাতনামা ইংরেজ ঔপন্যাসিক। সোভিয়েত রাশিয়া এবং মার্কিন যুক্তরাষ্ট্রের মাঝে শীতল যুদ্ধের (Cold War) প্রেক্ষাপটে গুপ্তচরদের নিয়ে উপন্যাস লিখে তিনি বিশেষ সুখ্যাতি অর্জন করেন। প্রৌঢ় চর জর্জ স্মাইলি তার এক অনবদ্য সৃষ্টি।
জন স্টাইনবেক

জন আর্নস্ট স্টাইনবেক জুনিয়র (ফেব্রুয়ারি ২৭, ১৯০২ – ডিসেম্বর ২০, ১৯৬৮) মার্কিন যুক্তরাষ্ট্রের একজন খ্যাতিমান ঔপন্যাসিক। ত্রিশের দশকের মহামন্দার প্রেক্ষাপটে তিনি এক আলোড়নসৃষ্টিকারী উপন্যাস লিখেন, যার নাম দ্য গ্রেপস অব র‍্যাথ‌। ১৯৬৩ সালে সাহিত্যে নোবেল পুরস্কার জয় করেন।